Ɛsi 7 AKKDC08 - Koo nunu tɛmɛnin kɔ, Pɛrɛsi masacɛ - Bible Search\nƐsi 6 Ɛsi 8\nMasacɛ be sira di Ɛsidirasi ma\n1Koo nunu tɛmɛnin kɔ, Pɛrɛsi masacɛ Aritasɛrisɛsi ka tile la, Ɛsidirasi wilila. A facɛ tɔgɔ tun ko Seraya, ale facɛ fana ye Azariya ye, Azariya facɛ fana tun ye Ilikiya ye, 2ale fana facɛ tun ye Salumu ye. Salumu facɛ ye Sadɔki ye, ale fana ta tun ye Agitubu ye. 3Agitubu facɛ tun ye Amariya ye, ale fana ta ye Azariya ye, Azariya fana facɛ ye Merayɔti ye. 4Merayɔti facɛ fana tun ye Zeraya ye, Zeraya fana facɛ ye Uzi ye. Uzi fana facɛ tun ye Buki ye. 5Buki facɛ fana ye Abisuwa ye, Abisuwa fana facɛ ye Pinasi ye. Pinasi fana facɛ ye Eleyazari ye, Eleyazari fana tun ye sarakalasebagaw kuntigi Arɔn dencɛ ye. 6O Ɛsidirasi nin bɔra Babilɔni ka taga Zeruzalɛmu. A tun ye sariya karamɔgɔ ye. Masaba, Isirayɛli ka Ala ye sariya min di Musa ma, a tun b'o koo lɔn kosɔbɛ. Masaba a ka Ala tun be n'a ye. O la, a tun ye fɛɛn o fɛɛn ɲini masacɛ fɛ, ale sɔnna o bɛɛ ma. 7Isirayɛliden dɔw, sarakalasebagaw, ni Levi kɔmɔgɔ tɔw, ani dɔnkililabagaw ni daa kɔlɔsibagaw, ani Ala ka soo kɔnɔ baarakɛla dɔw fana tagara Zeruzalɛmu, masacɛ Aritasɛrisɛsi ka masaya saan wolonwulanan na. 8Ɛsidirasi sera Zeruzalɛmu masacɛ nin ka masaya saan wolonwulanan kalo duurunan na. 9A tun y'a latigɛ k'u bena bɔ Babilɔni saan kalo fɔlɔ tile fɔlɔ loon na. A fana tagara se Zeruzalɛmu saan kalo duurunan tile fɔlɔ, bari a ka Ala tun be n'a ye kosɔbɛ. 10Sabu a tun y'a sɔbɛ don Masaba ka sariya kalan la, ani ka taama ka kɛɲɛ n'a ye fana, ani ka Isirayɛlidenw kalan n'a ye, k'u kalan landaw la minw koo fɔra a kɔnɔ.\nMasacɛ ka bataki Ɛsidirasi ma\n11Masacɛ Aritasɛrisɛsi tun ye sɛbɛ min di sarakalasebaga ni sariya karamɔgɔ Ɛsidirasi ma, min tun be to ka Isirayɛlidenw kalan Masaba ka sariya n'a ka fɔta la, o filɛ nin ye. 12A ko: «Ne Aritasɛrisɛsi, masacɛw ka masa, ne be sarakalasebaga ni Sankolotigi Ala ka sariya karamɔgɔ Ɛsidirasi fo. 13Ne ye sira di ko Isirayɛliden minw bɛɛ be ne ka mara kɔnɔ, n'u ka sarakalasebagaw ni Levi kɔmɔgɔ tɔw minw b'a fɛ ka taga Zeruzalɛmu n'i ye, olu ka taga. 14Ne ni n ladibaga mɔgɔ wolonwula nunu b'i ci janko i ka taga kɔlɔsili kɛ Zuda mara, ni Zeruzalɛmu, ka kɛɲɛ n'i ka Ala ka sariya ye, min b'i bolo. 15Ne masacɛ ni n ladibagaw ye Isirayɛli ka Ala boɲa min ka sigiyɔrɔ be Zeruzalɛmu, ni sanu ni warigwɛ min ye, i ka olu ta ka taga n'u ye. 16I bena warigwɛ ni sanu minw bɛɛ sɔrɔ Babilɔni mara kɔnɔ, ani jama ni sarakalasebagaw ka boɲafɛnw u ka Ala ka soo kama Zeruzalɛmu, i k'o bɛɛ ta fana. 17Turaw ni sagajigiw ni sagadenw, ani suman saraka n'o jii, i ka banba k'olu san ni wari nin ye, ka taga u bɔ saraka ye sarakabɔyɔrɔ la i ka Ala ka soo kɔnɔ Zeruzalɛmu. 18O kɔ, warigwɛ ni sanu tɔɔ min tora, e n'i balimaw b'a fɛ k'o kɛ cogo min na ka kɛɲɛ n'aw ka Ala sago ye, aw k'o kɛ ten. 19Ala ka soo kɔnɔ baarakɛminan minw dira i ma, i ka olu bila Zeruzalɛmukaw ka Ala ɲakɔrɔ. 20Baara tɔw faan fɛ, i bena to k'o wari bɔ masacɛ ka nafolo marayɔrɔ la, ka se k'o kɛ i ka Ala ka soo kɔnɔ.\n21«O kɔ, ne masacɛ Aritasɛrisɛsi fana be sira di n ka nafolomarabaga bɛɛ ma, minw be baji kɔfɛ ko ni sarakalasebaga Ɛsidirasi, min ye Sankolotigi Ala ka sariya karamɔgɔ ye, n'a ye fɛɛn o fɛɛn ɲini aw fɛ, aw k'o d'a ma, 22fɔɔ ka se warigwɛ kilo waa saba, ni suman tɔni bi saba, ani duvɛn barikon mugan, ni tulu barikon mugan, ani kɔgɔ, daan te min na. 23Sankolotigi Ala ye koo minw latigɛ a ka soo kosɔn, u ka jija k'o bɛɛ kɛ janko a kana dimi ne ni n deenw ka jamana kɔrɔ. 24An fana b'a fɔ aw ye ko sarakalasebagaw ni Levi kɔmɔgɔ tɔw ni dɔnkililabagaw, ani daa kɔlɔsibagaw, ni Ala ka soo nin kɔnɔ baarakɛlaw si man kan ka wusuru ni lɛnpo ani siraw sara. 25Ala ye lɔnniya min di ele Ɛsidirasi ma, i ka banba ka kititigɛlaw sigi baji kɔfɛ mara la, minw bena to k'o yɔrɔ jama ka koow ɲanabɔ, minw b'i ka Ala ka sariya lɔn. Minw t'a lɔn, i k'a ɲayira olu fana na. 26Mɔgɔ o mɔgɔ ma sɔn k'i ka Ala ka sariya ni masacɛ ta bato, o tigi be faga, walima ka gwɛn ka bɔ jamana kɔnɔ, walima a ka warida dɔ sara, walima k'o tigi bila kaso la.»\n27Masaba, an faaw ka Ala ka tanu, ale min y'o miiriya don masacɛ dusu la fɔɔ a ye nin boɲa la Masaba ka soo kan Zeruzalɛmu. 28Ale Ala le tora ni ne ye ka ne koo diya masacɛ n'a ladibagaw n'a ka ɲamɔgɔbabaw bɛɛ ye. Masaba ne ka Ala tun be ni ne ye minkɛ, o le y'a to ne ye jagwɛlɛya sɔrɔ ka Isirayɛlidenw kuntigiw lajɛn, ka taga n'u ye.


MAKABEW FILANAN 5 AKKDC08 - Antiyokusi tora k'a yɛrɛ - Bible Search\nMAKABEW FILANAN 4 MAKABEW FILANAN 6\nMAKABEW FILANAN 5\nKɛlɛ nata taamasiɲɛ\n1Antiyokusi tora k'a yɛrɛ labɛn ka taga Ezipiti jamana kɛlɛ kama a siɲɛ filanan na o waati la. 2Zeruzalɛmu dugu yɔrɔ bɛɛ kɛra kɛlɛden sotigiw ye ka to ka tɛmɛtɛmɛ sanfɛ tile bi naani ɲɔgɔn. Sanu tun be u kannafaniw na, taman tun be u dɔw bolo. 3Sotigi wɛrɛ minw labɛnnin lo kɛlɛ kama, olu fana tun be yen. U tora ka ɲɔgɔn kɛlɛ. Nigɛkunbɛnnanw bɛ fifara, taman caaman, murujanjanw bɔra u forokow kɔnɔ, biɲɛw be bonna, kɛlɛkɛminan sanulamanw tora ka manamanana, ni nigɛduloki sifa bɛɛ. 4Bɛɛ tun be Ala daalila k'o fɛɛn yenin nunu ka kɛ taamasiɲɛ ɲanaman ye.\nZasɔn be Zeruzalɛmu kɛlɛ\n5Kibaruya dɔ tun be fɔra ko Antiyokusi sara. K'a sɔrɔ tiɲɛ tun tɛ. O la sa, Zasɔn wilila ka kɛlɛden mɔgɔ waa kelen ɲɔgɔn minɛ ka na cun dugu kan. U donna fanga na ni kogo ye, a laban, u ye dugu minɛ. Menelasi bolila ka taga dogo yɔrɔ barikaman na. 6Zasɔn y'a daminɛ k'a fadenw halaki hali a ma hinɛ. A m'a lɔn ko k'i ka siya kɛlɛ ka se u kɔrɔ, k'o ye cɛnniba ye. A be miiri ko ale ser'a juguw le kɔrɔ, k'a sɔrɔ a badenw lo. 7O bɛɛ n'a ta, a ma se ka fanga sɔrɔ, a ye maloya le sɔrɔ a ka janfa kosɔn. O kɔ, a bolila ka ta'a dogoyɔrɔ la amoniw ka mara la. 8A ka juguya nana laban ni nimisa ye. Arabuw ka masacɛ fariman min tɔgɔ ko Aretasi, ale kɔnna k'a minɛ k'a datugu. O kɔ, a bolila ka dugu ni dugu sɛgɛrɛ, u tun b'a gwɛnna yɔrɔ bɛɛ. A koo goyara bari a ye janfa kɛ sariyaw koo faan fɛ, k'a yɛrɛ kɛ a badenw fagabaga ye a faso la. A ka koo tagara laban Ezipiti jamana na. 9A tagara Lasedemone mara la. A tun be miiri ko ale bena sigi Siparitakaw fɛ bari u bɛɛ ye buruju kelen ye. Ale Zasɔn min kɛra sababu ye ka mɔgɔ caaman bɔ u faso la, a sara jamana wɛrɛ la. 10Ale min sababu la mɔgɔ caaman sara n'u suu ma don, mɔgɔ si ma kasi a sako la, mɔgɔ si m'a sanga kɛ, a ma layɔrɔ sɔrɔ a faaw kaburu la.\nAntiyokusi be na cɛnni kɛ Zeruzalɛmu\n11Masacɛ Antiyokusi bɔra o koow kala ma tuma min na, a miirila ko Zude mara bɛɛ le murutira. O la, a bɔra Ezipiti n'a ka kɛlɛdenw ye ka na Zeruzalɛmu. A dimininba i n'a fɔ sogojugu, a nana dugu minɛ. 12A ye sira di a ka kɛlɛdenw ma ko n'u ye mɔgɔ o mɔgɔ sɔrɔ, k'u k'a faga hali u kana hinɛ. Ko ni minw dogora boonw kɔnɔ, k'u ka olu kaan tigɛ. 13U ye kanbelen ni cɛkɔrɔbaw faga, ka muso ni denmisɛnw halaki. U ye sunguruw ni denɲɛninw kaan tigɛ. 14Kɛlɛ ye mɔgɔ waa bi seegi (80 000) bɔ Zeruzalɛmukaw la tile saba kɔnɔ. U ye minw bugɔ ka faga, olu tun ye mɔgɔ waa bi naani (40 000) ye. O ɲɔgɔn fana minɛna ka taga jɔnya la.\nAlabatosoba nafolo bɔsiko\n15O bɛɛ n'a ta, Antiyokusi ma wasa, a sɔnna ka don Alabatosoba kɔnɔ, min jatinin be ka tɛmɛ diɲɛ kɔnɔ batokɛyɔrɔw bɛɛ kan. Menelasi min ye sariyaw cɛn, k'a faso janfa, o le tun bilanin be a ɲafɛ. 16A ye Alabatosoba minanw ta n'a bolo nɔgɔninw ye, ani masa tɔw tun nana boɲafɛn minw di, waasa ka boɲa ni karama la Alabatosoba nin kan k'a ka koow sabati. 17Antiyokusi y'a yɛrɛ boɲa! A m'a lɔn ko dugumɔgɔw ka hakɛ kama lo Setigi dimina waati kunkurunnin kɔnɔ a ka mɔgɔw kɔrɔ. O la, a m'a batoso nin tanga. 18N'u ka hakɛ cayako tun tɛ, Antiyokusi setɔ, Matigi tun bena ale fana bugɔ, a k'a ka nalomanya nin dabila i n'a fɔ Eliwodɔri. Masacɛ Selekusi tun ye min ci waasa ka na Alabatosoba nafolo jati minɛ. 19Matigi m'a ka jama woloma Alabatosoba kama, a ka soo le lɔr'a ka jama kama. 20O le y'a to soo nin ye niyɔrɔ sɔrɔ jama ka bɔnɛ na, nga o kɔfɛ, olu ye hɛrɛ sɔrɔ tuma min na, soo nin fana ye hɛrɛ sɔrɔ. Setigi Ala dimina ka soo nin to yen, nga a ni jama nana bɛɛn tuma min na, soo nin ka dawula bɛɛ segir'a ma.\nZeruzalɛmukaw fagako filanan\n21Antiyokusi ye warigwɛ kilo waa bi naani ni seegi (48 000) le ta Alabatosoba kɔnɔ, ka taga joona joona Antiyɔsi. Yɛrɛboɲa tun b'a la kosɔbɛ. A lanin tun b'a yɛrɛ la haali! A ka miiri la, ko ale yɛrɛ be se ka kurun boli dugukolo kan, ani ka taama jii kan. 22Antiyokusi taatɔ, a ye mɔgɔ dɔw to a kɔfɛ waasa ka zuwifuw tɔɔrɔ. A ye min bila Zeruzalɛmu, o tun ye Firizi mara mɔgɔ dɔ ye min tɔgɔ ko Filipu. A tun ka jugu ka tɛmɛ a sigibaga Antiyokusi yɛrɛ kan. 23Andoroniki bilara Garizimu kulu kan, ka Menelasi fara olu kan. Ale min tun be to ka wili ni juguya ye a fadenw kama ka tɛmɛ tɔw kan.\nZuwifuw koo goyara Antiyokusi ye haali, 24fɔɔ a ye Misi mara kɛlɛkuntigi Apoloniyusi bila ka na Zeruzalɛmu ni kɛlɛden waa mugan ni fila (22 000) ye, ka sira di ko ka cɛɛw bɛɛ faga, ka musow ni denmisɛnw feere. 25A sera Zeruzalɛmu tuma min na, a y'a yɛrɛ kɛ mɔgɔɲuman ye. A ye zuwifuw ka lafiɲɛlon kɔnɔ, u te baara kɛ lonba min na, k'a fɔ a ka kɛlɛbolo ye ko kɛlɛdenw ka taama be yen. 26Mɔgɔ minw bɛɛ bɔra ka taga u filɛ, u ye olu halaki, ale n'a ka kɛlɛdenw girinna ka don dugu kɔnɔ n'u ka kɛlɛkɛminanw ye. U ye mɔgɔ caaman faga.\n27Zuda Makabe ni mɔgɔ tan ɲɔgɔn bolila ka taga to kongokolon kɔnɔ. Ale n'a tɔɲɔgɔnw tora yen i n'a fɔ kongosogow, kuluw kan, ka to ka furaburu dɔrɔn ɲimi janko u kana u yɛrɛ nɔgɔ.


KARIƝƐƐGƐ ƝƆMƐƐ NIVONƆ ZHONASI 1\nSɛmɛ wemu w’a Kilɛ tudunmɔɔ Zhonasi keree yu ge\nZhonasi ya fe na gbee Tɛhɛnɛ Baa Kilɛ ɲaha na\n1 Caŋa ka Tɛhɛnɛ Baa Kilɛ ya Amitayi ja Zhonasi pye:* 2 Saannaa 14:25 2 «Yìri, m’a shɛ Ninive* Ninive wu bi bye Asiri fiige ki wo kugbɔɔ le. Kee fiige ke ni Izirayɛli bi bye pɛɛn, lee na Jonasi funŋɔ bye Kilɛ wu ɲuŋɔ ɲaari pu na wɛ. kugbɔɔ li fɛni! M’a shɛ jo ni kulo li shɛɛn pu ni ni mujuugbɔɔ ni, bani pu kuumɔ p’a pɛlɛ ye nɛ ɲaha tàan.» 3 Ga a Zhonasi di yìri, na wu baa gbee Tɛhɛnɛ Baa Kilɛ ɲaha na. Lee funŋɔ ni a wu gari Zhopa suumɔ lɔhɔ ki kɔrɔyɔ yi tayerege ki ni, na shɛ kɔrɔgɔ ka ta wà kemu bi se Tarisisi ni ge. A wu jé jé pɛrɛmɛ pu kan, na jé tiin kɔrɔgɔ ki ni na gaaŋi ni pee ni Tarisi ni, kɔnhɔ wu laha Tɛhɛnɛ Baa Kilɛ tàan.\n4 Ga a Tɛhɛnɛ Baa Kilɛ di kafɛɛgbɔhɔ ka yirige suumɔ lɔhɔ ki na. A kafɛɛgɛ k’i sii pɛlɛ fo kɔrɔgɔ ki na zhaa di gyɛɛgi. 5 A kɔrɔgɔ ki kapyebyii p’i sii fya fo xuuni. A pu bɛɛri di ganha na pu kilɛlɛɛ ɲɛɛri. A p’i kɔrɔgɔ ki funŋɔ tuguro ti wolo wá lɔhɔ ki ni, kɔnhɔ kɔrɔgɔ k’i faha. Lee bi Zhonasi ta wee ya tigi kari fo kɔrɔgɔ ki maazaŋa ki ni, na shɛ sinnɛ ŋmunɔ tara wà. 6 A kɔrɔgɔ ki paavɔɔ wu gari Zhonasi fɛni, na shɛ wu pye: «Mu d’a sinnɛ yaha na ŋmunɔɔ do? Ma bɛ wu yìri m’a ma wo Kilɛ wu ɲɛɛri. La wa la ni wu na wu funŋɔ sha ni wù kaa ni, na wù ɲuŋɔ wolo, kɔnhɔ wù ganha bou gyɛɛgi wɛ.»\n7 Ayiwa a kɔrɔgɔ ki kapyebyii p’i puyɛ pye: «Yi pa wù kagaanshaan pye, wemu wuu na ke bɔɔngɔ ke wa nɔni wù na ge, kɔnhɔ wù weefɔɔ cɛ.» A p’i kagaangaa ki shan, a Zhonasi wo kagaan l’i lɔ. 8 A p’i Zhonasi pye: «Lemu li wa ke bɔɔngɔ ke nɔni wèe na ge, lee jo wù mu. Mii mu d’a yìri wɛ? Labye wekɛ tuugo mu di wa byi wɛ? Fiige kekɛ shɛn mu di ɲɛ wɛ? Shi wekɛ shɛn mu di ɲɛ wɛ?» 9 A Zhonasi di pu ɲɔ shɔ na: «Heburu nɛ ɲɛ, Tɛhɛnɛ Baa Kilɛ nɛ bɛlɛ, Fugba Kilɛ we, wee wemu w’a suumɔ lɔhɔ ni ɲiŋɛ ki yàa ge.» 10 A wu pu pye sanha na Tɛhɛnɛ Baa Kilɛ ɲaha na wee ya fe na gbee. A p’i sii fya fo xuuni, na Zhonasi pye: «Ɲaha na ma d’a le pye wɛ?» 11 A suumɔ lɔhɔ ki lokuruyo y’i ganha na bɛlɛ na se ɲaha na, lee funŋɔ ni, a p’i Zhonasi pye: «Lekɛ wèe d’a yaa na pye mu na, kɔnhɔ lokuruyo y’i yere wɛ?» 12 A Zhonasi di pu pye: «Yi na lɔ wá suumɔ lɔhɔ ki ni, lokuruyo yi na yere, bani nɛ li cɛ jo nɛ wuu na ke kafɛɛgbɔhɔ ke wa yee taa.» 13 A kɔrɔgɔ ki kapyebyii p’i pu se bɛɛri pye, kɔnhɔ p’i kɔrɔgɔ ki paa fulo koɲɔ ki na, ga pu ya já wɛ, bani la li bi faraa lokuruyo yi bɛlɛ wu na. 14 Wee tuun wu ni a p’i Tɛhɛnɛ Baa Kilɛ ɲɛɛri na: «Ee! Tɛhɛnɛ Baa Kilɛ ɲunŋɔ ɲaari wù na, ma ganha bu wù yaha wù kyɛɛgi we ná we wuu na wɛ. Ma ganha bu jaagi baa fɔɔ shishan foo yege wù na wɛ, bani lemu l’a taan mu mu ge, Tɛhɛnɛ Baa Kilɛ, lee mu ya pye.» 15 Lee kadugo na a p’i Zhonasi co, na wu wá suumɔ lɔhɔ ki ni. Lee taapile li ni a lokuruyo ye ni kafɛɛgɛ ki bɛɛri di yere. 16 Ba lee ya pye wɛ, a kɔrɔgɔ ki kapyebyii p’i sii fya fo xuuni Tɛhɛnɛ Baa Kilɛ na. A p’i saraya wolo kan Tɛhɛnɛ Baa Kilɛ mu, na ɲɔyɔ bɛ faa wu mu.\n*1:1 2 Saannaa 14:25\n*1:2 Ninive wu bi bye Asiri fiige ki wo kugbɔɔ le. Kee fiige ke ni Izirayɛli bi bye pɛɛn, lee na Jonasi funŋɔ bye Kilɛ wu ɲuŋɔ ɲaari pu na wɛ.


Bibulu ka maanaw: U be kɔnɔni kɛra - Jehova Seerew ka ɛntɛrɛnɛti yɔrɔ daganin\nI ƝƐƐ be mɔgɔ minw na yan, Yezu ka kalandenw lo. U tora Zeruzalɛmu i ko Yezu tun y’a ɲini u fɛ cogo min na. K’u bɛɛ to kɔnɔni na ɲɔgɔn fɛ, mankanba dɔ ye boon fa. A tun be i n’a fɔ fɔɲɔba mankan. U ye nɛnkun dɔw ye i ko tasuma manaw, minw tilantilanna ka sigi kalanden bɛɛ kelen kelen kuun na. I ɲɛɛ tɛ tasuma na u kelen kelen bɛɛ kuun na wa? Nin bɛɛ kɔrɔ ye mun ye?\nKabako lo! Yezu kɔsegira sankolo la a Faa fɛ, ani a ye Ala ka hakili senu jigi a ka kalandenw kan. I b’a lɔn o hakili senu y’u lasun ka fɛɛn min kɛ wa? U bɛɛ y’a daminɛ ka kaan wɛrɛw fɔ.\nMankan min kɛra i ko fɔɲɔba, mɔgɔ caaman y’o mɛn Zeruzalɛmu kɔnɔ ani u nana a filɛ fɛɛn min kɛra. U dɔw tun bɔra jamana wɛrɛw la ka na Israɛldenw ka Pantekɔti fɛti la. O lonanw kabakoyara fɔɔ k’a dama tɛmɛ! Kalandenw tun be Ala ka kooba kɛnin minw fɔra, u bɛɛ tun b’o mɛnna u ka kaanw na.\nLonanw ko: “Mɔgɔ minw be kumana wo, u bɛɛ te Galilekaw ye wa? A do kɛra di n’an bɛɛ b’u ka kuma mɛnna an ka kaan na?”\nO la, Piyɛri wulila ka kuma ta. A y’a kaan kɔrɔta ani a y’a ɲɛfɔ jama ye cogo min na u ye Yezu faga ani Jehova y’a kunu k’a bɔ saya la. Piyɛri ko: ‘Sisan, Yezu siginin be Ala kinibolo fɛ sankolo la. Ani a tun ye layidu ta hakili senu min koo la, a y’o lo jigi an kan. Aw ɲɛɛw ani aw tulow be o lo la.’\nAyiwa, o kuma mɛnnin kɔ, mɔgɔ caaman dusu tiɲɛna Yezu ka tɔɔrɔ kosɔn. U ye Piyɛri ɲininga ko: “An ka kan ka mun kɛ?” A y’u jaabi ko: ‘ A’ ye aw ka ɲɛnamaya kɛcogo yɛlɛma ani ka batize.’ O loon yɛrɛ la mɔgɔ waa saba ɲɔgɔn batizera ka kɛ Yezu ka kalandenw ye.\nI ko i ɲɛɛ b’a la jaa kan, ka Yezu ka kalandenw to kɔnɔni na Zeruzalɛmu mun lo kɛra?\nLonan minw tun nana Zeruzalɛmu, mun lo y’u kabakoya?\nPiyɛri ye mun lo ɲɛfɔ jama ye?\nPiyɛri ka kuma ye mun lo kɛ jama na, ani a y’a fɔ u ye k’u ka mun lo kɛ?\nSaan 33 ka Pantikɔti loon na, mɔgɔ joli lo batizera?\nKɛwaliw 2:1-47 kalan.\nPiyɛri ka kuma minw be sɔrɔ Kɛwaliw 2:23, 36 kɔnɔ, u b’a yira cogo di ko Yahutuw ka siya bɛɛ niin be Yezu saya koo la? (1 Tes. 2:14, 15)\nKa tɛmɛ Bibulu fɛ ka hakilijagabɔ kɛ ni mɔgɔw ye, Piyɛri ye o koo ɲɛyira ka ɲɛ cogo di? (Kɛw. 2:16, 17, 29, 31, 36, 39; Kɔl. 4:6)\nYezu tun ko a bena ‘sankolo masaya konnigɛw’ di Piyɛri ma. Piyɛri ye baara kɛ cogo di ni konnigɛ fɔlɔ ye? (Kɛw. 2:14, 22-24, 37, 38; Mat. 16:19)\nYezu y’a yɛrɛ yira mɔgɔ caamanba la sanni Pantekɔte loon ka se\nKabi Yezu kununa ka bɔ saya la, fɔɔ ka taga se a yɛlɛtuma na sankolo la, a y’a fɔ a ka kalandenw ye siɲɛ caaman na ko hakili senu bena jigi u kan. A y’a yira u la fana u ka ɲi ka baara kɛ ni hakili senu ye cogo min na.


Zak 11 AKKDC08 - Liban jamana, i k'i ka siraw dayɛlɛ, - Bible Search\nZak 10 Zak 12\n1Liban jamana, i k'i ka siraw dayɛlɛ,\ntasuma k'i ka sɛdiriyiribabaw halaki!\n2Sipɛrɛyiriw ka kasi bari sɛdiriyiribabaw benna,\nyiri ɲanaman nunu halakira!\n*Basan joyiriw ka kasi,\nbari tuba nin lara duguma!\n3Sagadɛndɛbagaw kasikan be bɔra\nbari u ka yɔrɔɲumanw nagasira.\nJaraw kasikan be bɔra\nbari Zurudɛn bada tuu halakira.\n4Masaba ne ka Ala ko: «Saga fagataw dɛndɛ. 5U sanbagaw b'u faga, mɔgɔ si te olu ɲaa gwan. U feerebagaw b'a fɔra ko: ‹Masaba ka tanu! An kɛra waritigiw ye.› K'a sɔrɔ u dɛndɛbagaw te makari u la yɛrɛ. 6Ne fana tena makari jamanadenw na tugu. Ne Masaba le ko ten. O la do, ne bena mɔgɔ kelen kelen bɛɛ don o sigiɲɔgɔnw bolo, ani u ka masa bolo. Masaw bena jamana cɛn, ne tena u bɔsi u bolo.\n7«Begɛnfeerebagaw tun be taga ni saga minw ye fagayɔrɔ la, ne le kɛra olu dɛndɛbaga ye. Ne ye bere fila ta n bolo. Ne be fɔlɔ nin wele ko Teriya, ka filanan wele ko Jɛnɲɔgɔnya. Ne tora k'u dɛndɛ. 8O kɔ, ne ye dɛndɛbaga mɔgɔ saba gwɛn kalo kelen kɔnɔ. Sagaw nigɛ tun bɔra ne la, ne fana nigɛ bɔra u la. 9O la, ne y'a fɔ u ye ko: «Ne tena taga aw dɛndɛ tugu. Ni min ka kan ka sa, o ka sa. Ni min ka kan ka halaki, o ka halaki. Ni minw tora, olu ka ɲɔgɔn faga.» 10Ne be n ka bere min wele ko Teriya, ne y'o ta ka kari, janko bɛɛn min tun be ne ni siyaw bɛɛ cɛ, k'o cɛn. 11A cɛnna o loon na, begɛnfeerebaga minw tun be ne kɔlɔsira, olu y'a lɔn o le fɛ ko Masaba ka kuma tun lo.\n12- - Ne y'a fɔ u ye ko: «N'a ka di aw ye, aw ka ne ka sara di ne ma, n'a ka di aw ye, aw ka to n'a ye.» O la, u ye ne ka sara di, warigwɛ bi saba. 13Masaba y'a fɔ ne ye ko: «U y'a jati ko min be bɛn i sara ma, o wariba nin ta ka ta'a di dagadilanbaga ma.» Ne ye warigwɛ bi saba nunu ta ka ta'a di dagadilanbaga ma Masaba ka soo kɔnɔ. 14O kɔ, ne ye n ka bere filanan nin kari min tɔgɔ ko Jɛnɲɔgɔnya, janko balimaya ka ban Zuda mara ni Isirayɛli mara mɔgɔw cɛ.\n15O tuma na, Masaba y'a fɔ ne ye ko: «I yɛrɛ kɛ sagadɛndɛbaga naloman ye sisan. 16Bari, ne bena sagadɛndɛbaga dɔ bila jamana kunna. Saga minw be ɲini ka sa, a ten'a janto olu la, minw mana tunu, a tena olu ɲini, minw mana mandimi, a tena olu furakɛ, minw ka kɛnɛ, a tena janto olu la. Minw tulɔtulɔnin lo, a bena olu le faga k'o ɲimi fɔɔ k'u sɔnnifara ci.\n17Sagadɛndɛbaga min ye lagalagatɔ ye\nn'a b'a ka begɛnw bila,\nbɔnɛ y'o ta ye!\nMurujan k'a bolo kelen faran,\nk'a kinibolo ɲaa ci!\nA bolo kelen ka sa pepewu,\na kinibolo ɲaa ka dibi!»


Lok 2nan 18 AKKDC08 - Nafoloba tun be Zozafati fɛ, boɲa - Bible Search\nLok 2nan 17 Lok 2nan 19\nLok 2nan 18\nZozafati be bɛn ni Akabu ye\n(Mas fɔlɔ 22.1-4)\n1Nafoloba tun be Zozafati fɛ, boɲa tun b'a kan kosɔbɛ. Lamɔgɔya donna ale ni Akabu cɛ furu sababu la. 2Saan damani tɛmɛnin kɔ, a tagara bɔ Akabu ye Samari. Akabu ye begɛnmisɛn ni misi caaman faga a n'a ka jama ye. Akabu y'a daali ko a ka taga Aramɔti kɛlɛ, Galaadi mara la.\n3Isirayɛli mara masacɛ Akabu ye Zuda mara masacɛ Zozafati ɲininga ko: «I be sɔn ka taga ni ne ye Aramɔti kama Galaadi mara la wa?» Zozafati y'a jaabi ko: «Ɔnhɔn, ne bena taga i n'a fɔ e be taga cogo min na. Ne ka jama fana bena taga i n'a fɔ i ta. An bena fara i kan kɛlɛ la.»\nAkabu ka kiraw ka fɔtaw\n(Mas fɔlɔ 22.5-12)\n4Zozafati y'a fɔ Isirayɛli mara masacɛ ye ko: «I ka Masaba ɲininga fɔlɔ.» 5Isirayɛli mara masacɛ ye kiraw lajɛn. U tun ye mɔgɔ kɛmɛ naani ye. A y'u ɲininga ko: «An ka taga Aramɔti kɛlɛ, min be Galaadi mara la wa, walima n kana taga?» Olu y'a jaabi ko a ka taga, ko Ala bena dugu nin don masacɛ bolo. 6Nga Zozafati y'a fɔ ko: «Kira dɔ wɛrɛ te yan tugu an be se ka Masaba ɲininga min barika la wa?» 7Isirayɛli mara masacɛ y'a jaabi ko: «Cɛɛ kelen be yen, an be se ka Masaba ɲininga min barika la. Nga a koo man di ne ye, bari a te koɲuman fɔ ne ka koo la, fɔɔ kojugu. O cɛɛ nin ye Yimula dencɛ Mise ye.» Zozafati y'a fɔ a ye ko a kana o fɔ. 8O kɔ, Isirayɛli mara masacɛ y'a ka dakɔrɔsigiw dɔ wele k'a fɔ a ye ko a ka taga joona joona ka Yimula dencɛ Mise wele ka na n'a ye.\n9O y'a sɔrɔ Isirayɛli mara masacɛ ni Zuda mara masacɛ Zozafati tun siginin be u ka masasigilanw kan Samari dugu donda kɛnɛ la. U ka masafaniw b'u kaan na. Kira nunu bɛɛ tora k'u ka kiraya kɛ u ɲafɛ. 10Kenaana dencɛ Sidikiyawu tun ye nigɛ ta k'o kɛ i n'a fɔ gɔɔnw, k'a fɔ ko: «Masaba ko e bena Sirikaw halaki ni gɔɔn nunu le ye.»\n11Kira tɔw bɛɛ tun b'a la k'o ɲɔgɔn fɔ ko: «Taga Aramɔti kɛlɛ Galaadi mara la, i bena see sɔrɔ. Masaba ben'a don masacɛ bolo.»\nKira Mise be tiɲɛ fɔ\n(Mas fɔlɔ 22.13-28)\n12Ciden min tun tagara Mise weleyɔrɔ la, ale y'a fɔ Mise ye ko: «Kira tɔw bɛɛ daa kɛra kelen ye n'u be koɲuman fɔra masacɛ ka koo la. A to i kaan ka kɛ kelen ye ni olu ta ye ka koɲuman fɔ fana!» 13Mise y'a jaabi ko Masaba kosɔn, ko ale ka Ala mana fɛɛn o fɛɛn fɔ ale ye, ko a bena o le fɔ. 14A sera Masacɛ fɛ tuma min na, masacɛ y'a ɲininga ko: «Mise, an ka taga Aramɔti kɛlɛ Galaadi mara la wa, walima an kana taga?» A ye masacɛ jaabi ko a ka taga, ko a bena see sɔrɔ, ko u bena don aw bolo. 15Masacɛ y'a fɔ a ye ko: «Siɲɛ joli, ne ka kan k'a to e be kali janko e be tiɲɛ dama fɔ Masaba tɔgɔ la?» 16- Mise y'a fɔ ko: «Ne ɲaa be Isirayɛlidenw la, u bɛɛ jɛnsɛnnin be kuluw kan, i ko sagaw, dɛndɛbaga te minw na. Masaba y'a fɔ ko kuntigi te jama nin fɛ, ko bɛɛ ka kɔsegi soo hɛrɛ la.»\n17O la, Isirayɛli mara masacɛ y'a fɔ Zozafati ye ko: «A filɛ, ne tun m'a fɔ i ye ko a te koɲuman fɔ n kama fɔɔ kojugu wa?» 18Mise y'a fɔ a ye tugu ko: «Masaba ka kuma mɛn sa! Ne ye Masaba siginin ye a ka masasigilan kan. Mɛlɛkɛ minw bɛɛ be sankolo kɔnɔ, olu lɔnin be a gɛrɛfɛ, dɔw b'a kinibolo fɛ, dɔw b'a numanbolo fɛ. 19Masaba y'a fɔ ko: ‹Jɔn bena taga Isirayɛli mara masacɛ Akabu nigɛnigɛ, janko a ka taga Aramɔti kɛlɛ Galaadi mara la, ka taga halaki yen?› U m'a jaabi cogo kelen na. 20O la, nii dɔ bɔra ka na lɔ Masaba ɲakɔrɔ k'a fɔ ko: ‹Ne ben'a nigɛ!› Masaba y'a ɲininga ko a bena o kɛ cogo di? 21A ko: ‹Ne bena bɔ ka n yɛrɛ kɛ nii galontigɛla ye ka don a ka kiraw bɛɛ daa la.› Masaba y'a fɔ k'o nii nin bena se k'a namara. Ko a ka taga o kɛ. 22Sisan kɔni, Masaba ye nii galontigɛla le don i ka kira nunu daa la. Masaba ye bɔnɛ le latigɛ i kama.»\n23O la, Kenaana dencɛ Sidikiyawu gwɛrɛla ka Mise tulo ci, k'a fɔ a ye ko Masaba ka Nii bɔra ale la tuma jumɛn ka taga kuma ale Mise fɛ. 24Mise y'a jaabi ko n'a ye boli daminɛ ka to ka don boonw kɔnɔ k'a yɛrɛ dogo loon min na, ko a ben'a lɔn o loon na. 25Isirayɛli mara masacɛ y'a fɔ k'u ka Mise minɛ ka ta'a di dugu kuntigi Amɔn, ni masacɛ dencɛ Zowasi ma, 26k'a fɔ ko masacɛ k'u ka cɛɛ nin bila kaso la, ka to ka dumuni dɔɔni, ani jii dɔɔni dɔrɔn d'a ma fɔɔ ale ka kɔsegi ka na hɛrɛ la. 27Mise y'a fɔ ko: «N'i kɔsegira hɛrɛ la, o kɔrɔ ko ne tun ma kuma nin fɔ Masaba barika la tiɲɛ na.» A y'a fɔ tugu ko: «Aw jama bɛɛ y'o mɛn dɛ!»\nAkabu fagako kɛlɛ la\n(Mas fɔlɔ 22.29-40)\n28Isirayɛli mara masacɛ Akabu ni Zuda mara masacɛ Zozafati tagara Aramɔti kama, Galaadi mara la. 29Isirayɛli mara masacɛ y'a fɔ Zozafati ye ko: «Ne bena n yɛrɛ cogo yɛlɛma ka taga kɛlɛ la. E k'i ka masafani don.» Isirayɛli mara masacɛ y'a yɛrɛ cogo yɛlɛma ka taga kɛlɛkɛyɔrɔ la.\n30O y'a sɔrɔ Siri masacɛ tun y'a fɔ a ka wotorow kuntigiw ye k'u kana kɛlɛ kɛ ni mɔgɔ si ye, kɛlɛdenw fara ɲamɔgɔw kan, k'u ka Isirayɛli mara masacɛ dama le ɲini k'a kɛlɛ. 31Wotoro kuntigi nunu ye Zozafati ye tuma min na, u y'a fɔ ko ale lo ye Isirayɛli mara masacɛ ye. U gwɛrɛl'a la k'u b'a kɛlɛ. Zozafati kulera, Masa Ala y'a dɛmɛ, k'a kɛ u bɔr'a kɔrɔ.\n32Wotorow kuntigiw y'a ye ko Isirayɛli mara masacɛ tɛ, u tagara k'a to. 33Mɔgɔ dɔ ye bonni kɛ n'a ka kala ye a kuun fɛ, o tagara Isirayɛli mara masacɛ sɔrɔ a ka nigɛkunbɛnnan tuguyɔrɔ la. Masacɛ y'a fɔ a ka wotoro bolibaga ye ko a ka kɔsegi ka bɔ n'ale ye kɛlɛ kɛyɔrɔ la, ko ale mandimina. 34O loon na, kɛlɛ tun gwanna kosɔbɛ. Isirayɛli mara masacɛ lɔnin tor'a ka kɛlɛkɛwotoro kɔnɔ n'a ɲaa sinnin be Sirikaw ma, fɔɔ ka taga se wulafɛ. Tilekun be donna tuma min na, a sara.


Kod 32 AKKDC08 - O dugusagwɛ sɔgɔma joona, Laban y'a - Bible Search\nKod 31 Kod 33\n1O dugusagwɛ sɔgɔma joona, Laban y'a denmusow n'a mamadenw fo ka duba kɛ u ye. O kɔ, a segira soo.\nYakuba be cii bila Ezawu ma\n2Yakuba fana ye sira minɛ ka taga, Ala ka mɛlɛkɛw y'a kunbɛn. 3Yakuba y'u ye tuma min na, a ko: «Ee! Nin ye Ala ka kɛlɛdenw sigiyɔrɔ le ye.» O la, a y'o yɔrɔ tɔgɔ la ko Maanayimu.o 4Yakuba ye cidenw bila a ɲa ka ta'a kɔrɔcɛ Ezawu fɛ *Seyiri mara la, min ye Edɔmu mara ye. 5A y'a fɔ u ye ko u ka ta'a fɔ ale matigi Ezawu ye ko a ka jɔncɛ Yakuba y'a fɔ ko: «Ne tagara sigi Laban fɛ ka mɛn yen fɔɔ ka se sisan ma. 6Misiw ni faliw ni begɛnmisɛnw, ni jɔncɛw ani jɔnmusow be ne fɛ. Ne be cii nin sama e, ne matigi Ezawu ma janko ne koo ka diya i ye.» 7Cidenw kɔsegira Yakuba fɛ tuma min na, u y'a fɔ ko u ser'a kɔrɔcɛ Ezawu fɛ, ko sisan a be nana k'a kunbɛn ni cɛɛ kɛmɛ naani ye. 8Yakuba siranna kosɔbɛ, a hakili ɲagamina. Mɔgɔ minw tun be n'a ye, a y'u tilan fila, ka begɛnmisɛnw ni misiw fana tilan, ani ɲɔgɔmɛw fana. 9A y'a fɔ a yɛrɛ kɔnɔ ko: «Ni Ezawu nana jɛnkulu kelen kɛlɛ, n'a sɔrɔ jɛnkulu tɔ kelen bena kisi.»\n10O kɔ, Yakuba ye Ala daali ko: «Ne mamacɛ Ibrayima ka Ala, ne faa Isiyaka ka Ala, Masaba, e y'a fɔ ne ye ko ne ka kɔsegi ka taga n faso la n balimaw fɛ, ko i bena koɲuman kɛ ne ye. 11I ye koɲuman min bɛɛ kɛ i ka jɔɔn ye ni kantigiya ye, ne man kan n'o si ye fewu. Ne ye Zurudɛn baji tigɛ tuma min na, foyi tun te ne bolo ni bere tɛ. Nga sisan ne kɔsegira ni jɛnkulu fila ye. 12Ne b'i daali ko i ka ne kisi ne kɔrɔcɛ Ezawu ma. Ne be siran ko a kana na ne ni n musow n'an deenw faga. 13- E y'a fɔ ko i bena koɲuman kɛ ne ye, ka ne kɔmɔgɔw caya i n'a fɔ kɔgɔjida la cɛncɛn, min te se ka jati a caya kosɔn.»\n14Yakuba sira o yɔrɔ la. A ye dɔ bɔ a ka begɛnw na u bena taga ni minw ye k'u di a kɔrɔcɛ Ezawu ma. 15A tun ye baa kɛmɛ fila, ni bakɔrɔnin mugan, ani saga kɛmɛ fila, ni sagajigi mugan, 16ani ɲɔgɔmɛmuso bi saba n'u deenw, ani misi bi naani, ni tura tan, ani falimuso mugan ani falicɛ tan bɔ 17k'u di a ka jɔɔnw ma, ka begɛnkulu kelen kelen bɛɛ kɛ u danna, k'a fɔ a ka jɔɔnw ye ko u ka bila ale ɲa ka furancɛ to u ni ɲɔgɔn cɛ, 18k'a fɔ u ɲamɔgɔ ye ko: «Ni ne kɔrɔcɛ Ezawu y'i kunbɛn k'i ɲininga ko: ‹I ye jɔn ka mɔgɔ ye? I be taga min? Begɛn minw b'i ɲafɛ, o ye jɔn ta ye?›, 19i k'a jaabi ko: ‹I ka jɔɔn Yakuba ta lo, a ye o bɔ janko ka tag'a di ne matigi Ezawu ma, a yɛrɛ be nana an kɔ.› » 20A y'a fɔ mɔgɔ filanan ye ten fana, ani sabanan, ni tɔ nunu bɛɛ ye minw tun be begɛnw kɔfɛ ko: «Ni aw ye Ezawu kunbɛn tuma min na, aw k'o kuma kelen fɔ a ye. 21Aw kana ɲinɛ, aw k'a fɔ ko a ka jɔɔn Yakuba be nana aw kɔ.» Yakuba tun be miiri ko a ben'a kɔrɔcɛ dusu suma ni fɛɛn nunu ye, a be minw cira a ɲa, ko n'a y'a ye kɔfɛ tuma min na, n'a sɔrɔ a ben'a minɛ ka ɲa. 22A kɛra ten, Yakuba ye fɛɛn minw labɛn k'o di, olu tagar'a ɲa, nga ale yɛrɛ lara n'a ka mɔgɔw ye o sufɛ.\nYakuba be bondori kɛ ni Ala ye\n23O suu kelen na, Yakuba wilila ko a be taga Yabɔki kɔɔ tigɛ seen na. A tagara n'a muso fila ye, n'a ka jɔnmuso fila, n'a den tan ni kelen ye. 24A y'a kɛ u ye kɔɔ tigɛ a ɲa, k'a bololafɛnw fana tigɛ.\n25- Yakuba tor'a kelen na, a ni cɛɛ dɔ ye bondori kɛ fɔɔ ka dugu gwɛ. 26Cɛɛ y'a ye ko a te se Yakuba kɔrɔ tuma min na, a y'a bugɔ a tɔgɔn na. A kɛra ten, Yakuba tɔgɔn mugura k'u to bondori la. 27Cɛɛ y'a fɔ ko: «Ne to n be taga, bari dugu be gwɛra.» Nga Yakuba ko: «N'i ma duba kɛ ne ye, ne tena i bila ka taga.»\n28Cɛɛ y'a ɲininga ko: «I tɔgɔ be di?» A ko Yakuba. 29- Cɛɛ ko: «I tɔgɔ tena kɛ Yakuba ye tugu, u bena to k'i wele Isirayɛli,p bari i ye bondori kɛ ni Ala ye, ka bondori kɛ ni mɔgɔw fana ye, i ye see sɔrɔ.» 30- Yakuba y'a ɲininga ko: «Ne b'i daali i k'i tɔgɔ fɔ ne ye.» Cɛɛ y'a jaabi ko: «Mun na i be ne tɔgɔ ɲininga?» O kɔ, a ye duba k'a ye o yɔrɔ la. 31Yakuba y'o yɔrɔ tɔgɔ la ko Penuyɛli,r bari a ko: «Ne ɲaa lara Ala yɛrɛ le kan, o bɛɛ n'a ta, ne ma sa.»\n32Tile bɔtuma na, Yakuba ye Penuyɛli kɔɔ tigɛ. Yakuba tun te se ka taama ka tilen tugu a tɔgɔn kelen kosɔn. 33O le y'a to fasa min be tɔgɔn na, Isirayɛlidenw t'o dumu halibi, bari Ala ye Yakuba tɔgɔn le gosi a fasa yɔrɔ la.


Bibulu ka maanaw: Nuhun be kurun dɔ dilan - Jehova Seerew ka ɛntɛrɛnɛti yɔrɔ daganin\nMUSO kelen ni dencɛ saba tun be Nuhun fɛ. A dencɛw tɔgɔw tun ko: Sɛmu ni Kamu ani Zafɛti. Muso tun be u saba bɛɛ fɛ. O kɔrɔ ko Nuhun somɔgɔw tun ye mɔgɔ seegi ye.\nLoon dɔ, Ala y’a ɲini Nuhun fɛ a ka baara kabakoman dɔ kɛ. A y’a fɔ a ye ko a ka kurun belebeleba dɔ dilan. O kurun tun ka bon komi bato, nka a tun be i ko kɛsu belebeleba dɔ. Ala y’a fɔ Nuhun ye ko a ka “kurun kɔnɔna boon kɛ sangaso saba ye.” O bondenw tun bena kɛ Nuhun n’a ka denbaya sigiyɔrɔ ye, ani bɛgɛnw ni dumunifɛnw marayɔrɔ ye.\nAla ko Nuhun ka o kurun mɔ ni manan ye walisa jii kana don a kɔnɔ. Ala ko: ‘Ne bena a kɛ sanjiba be na ka dugukolo kan fɛɛnw bɛɛ halaki. Mɔgɔ o mɔgɔ tɛ kurun kɔnɔ, o tigi bena sa.’\nNuhun n’a dencɛw ye Jehova kaan minɛ ani u y’a daminɛ ka kurun dilan. Nka mɔgɔw y’a daminɛ ka yɛlɛ u la. U tora ka koo jugu kɛ. Ala bena min kɛ, Nuhun ye o fɔ u ye, nka mɔgɔ si ma la a la.\nKurun nin dilanni ye wagati jan ta sabu a tun ka bon kosɔbɛ. Nka a laban, saan caaman tɛmɛnin kɔ, a baara banna. Ala y’a fɔ Nuhun ye sisan ko a ka bɛgɛnw ni kongosogow ladon kurun kɔnɔ. A ko a ka u sifa dɔw ladon fila fila, cɛman ni musoman. Nka a y’a fɔ a ye ko a ka u sifa dɔ wɛrɛw ladon wolonfila wolonfila. Ala ko a ka kɔnɔ sifaw bɛɛ ladon kurun kɔnɔ fana. Ala ye min fɔ Nuhun ye, a y’o bɛɛ kɛ.\nO kɔ, Nuhun n’a ka denbaya fana donna kurun kɔnɔ ani Ala y’a datugu. K’u to kurun kɔnɔ, Nuhun n’a ka denbaya ye kɔnɔni kɛ. I ka miiri k’a filɛ, e fana be n’u ye kurun kɔnɔ, aw be kɔnɔni kɛra. Yala sanjiba bena na tiɲɛn tiɲɛn na i ko Ala y’a fɔ cogo min na wa?\nZɛnɛzi 6:9-22; 7:1-9.\nNuhun ka denbaya tun ye mɔgɔ joli lo ye, ani a dencɛ saba tɔgɔw ko di?\nAla ko Nuhun ka baara kabakoman juman lo kɛ, ani mun na?\nNuhun ye kurun kofɔ a sigiɲɔgɔnw ye tuma min na, olu ye o koo jati cogo di?\nAla ye cii juman di Nuhun ma bɛgɛnw ni kongosogow koo la?\nKurun datugunin kɔ Ala fɛ, Nuhun n’a ka denbaya tun ka kan ka mun kɛ?\nZɛnɛzi 6:9-22 kalan.\nMun lo tun ye Nuhun kɛ tiɲɛn Ala batobaga sɔbɛ ye? (Zɛnɛzi 6:9, 22)\nJehova be mun lo miiri fariya koo la, ani o ka kan ka nɔɔ juman to an ka ɲɛnagwɛkow sugandili kan? (Zɛnɛzi 6:11, 12; Zab. 11:5)\nAn be se ka Nuhun ladegi cogo di n’an ye cikanw sɔrɔ ka bɔ Jehova ka ɔriganisasiyɔn fɛ? (Zɛnɛzi 6:22; 1 Zan 5:3)\nZɛnɛzi 7:1-9 kalan.\nJehova ye mɔgɔ dafabali Nuhun jati mɔgɔ tilennin ye, o koo b’an jija cogo di bi? (Zɛnɛzi 7:1; Tal. 10:16; Ezayi 26:7)\nA ci dɔ ma A ci dɔ ma Maana 9nan: Nuhun be kurun dɔ dilan


Kok 21 AKKDC08 - Aradi masa, min ye kanaancɛ ye, n'a - Bible Search\nKok 20 Kok 22\nIsirayɛlidenw be se Aradi masacɛ kɔrɔ\n1- Aradi masa, min ye kanaancɛ ye, n'a siginin be jamana worodugu ɲafan fɛ, ale y'a mɛn ko Isirayɛlidenw be nana ni Atarimu sira ye. A ye Isirayɛlidenw kɛlɛ k'u dɔw minɛ. 2Isirayɛlidenw ye dajuru ta Masaba ye ko n'a ye mɔgɔ nunu don u bolo, k'u bena u ka duguw halaki pewu. 3Masaba ye mɛnni kɛ u fɛ ka Kanaan nunu don u bolo. U ye olu, n'u ka duguw halaki pewu. O kosɔn, o yɔrɔ tɔgɔ lara ko Ɔrima, o kɔrɔ ko halakili.\nSaa farimanw koo\n4- Isirayɛlidenw wilila ka bɔ Ɔri kulu gɛrɛfɛ ka taga ni Buruku kɔgɔji sira ye ka taga munumunu fɔɔ Edɔmu mara daan na. Nga jama fari fagara sira la. 5- U ye kumajugu fɔ Ala ni Musa ma. U ko: «Mun na aw y'a kɛ an bɔra Ezipiti jamana na janko an ka sa kongokolon kɔnɔ? Dumuni te yan! Jii te yan! Dumuni goman nin nigɛ bɔra an na!» 6O la, Masaba ye saa farimanw bila ka na jama kama. U ye Isirayɛlidenw cin, mɔgɔ caaman sara.\n7Jama nana Musa fɛ k'a fɔ ko: «An ye kumajugu fɔ e ni Masaba ma tuma min na, an ye hakɛ kɛ. I ka Masaba daali ko a ka saa nunu bɔ an cɛma.» Musa ye Masaba daali jama ye. 8Masaba y'a fɔ a ye ko: «I ka saa jaa dilan k'a dulon lɔgɔjan dɔ kan. Saa mana mɔgɔ o mɔgɔ cin, n'a ye jaa nin filɛ, a tena sa.» 9- O la, Musa ye saa jaa dilan ni zira ye k'a dulon lɔgɔjan kan. Saa ye mɔgɔ o mɔgɔ cin, n'a ye saa ziralaman nin filɛ, o tigi ma sa.\nIsirayɛlidenw be taga Mowabu kɔkɛnɛ la\n10Isirayɛlidenw wilila ka taga sigi Obɔti. 11U bɔra Obɔti ka taga sigi Iyabarimu, min be kongokolon kɔnɔ Mowabu mara kɔrɔn fɛ. 12U bɔra o yɔrɔ la tugu ka taga sigi Zerɛdi kɔkɛnɛ la, 13ka bɔ o yɔrɔ la tugu ka taga sigi Arinɔn kɔɔ kɔfɛ, min be woyo ka taga kongokolon kɔnɔ ka bɔ amoriw ka mara la. Arinɔn kɔɔ be Mowabu mara daan la, a be Mowabu mara ni amoriw ta daan bɔ ɲɔgɔn na. 14O le y'a to a fɔra Masaba ka kɛlɛkow sɛbɛ kɔnɔ ko: «Wayɛbu kɔɔ n'a bolow, Sufa jamana la, Arinɔn kɔɔ 15n'a bolow, minw jiginin be ka taga Ari faan fɛ, olu ka kɛ Mowabu mara daan ye.»\n16U bɔra o yɔrɔ la fana ka taga se Beyɛri. O yɔrɔ kɔlɔn nin daa la, Masaba y'a fɔ Musa ye ko a ka jama lajɛn o yɔrɔ la, ko a bena jii d'u ma.\n17O tuma na, Isirayɛlidenw ye dɔnkili nin la ko:\n«Kɔlɔn, i ka jii bɔ ka woyo!\nAw ka dɔnkili la a koo la.\n18Kuntigiw ye kɔlɔn nin sogi,\nmɔgɔbabaw y'a sogi,\nni masaberew ye,\nn'u ka berew ye!»\nAyiwa, u bɔra kongokolon kɔnɔ ka taga se Matana, 19ka bɔ Matana ka taga Naaliyɛli, ka bɔ Naaliyɛli ka taga Bamɔti. 20U bɔra Bamɔti ka taga kɔkɛnɛ la min be Mowabu mara la, Pisiga kulu faan fɛ, ale min be kongokolon gɛrɛfɛ.\nIsirayɛlidenw be se masacɛ Siŋɔn ni Ɔgi kɔrɔ\n21Isirayɛlidenw ye cidenw bila ka taga amoriw ka masacɛ Siŋɔn fɛ k'a fɔ a ye ko: 22«An b'i daali, i ka sɔn an ka tɛmɛ i ka jamana kɔnɔ. An tena faran ka don *ɛrɛzɛnforo, walima foro wɛrɛ si kɔnɔ. An tena kɔlɔnw jii min. An bena tɛmɛ ni masacɛ ka siraba ye, fɔɔ ka taga bɔ i ka mara kɔnɔ.» 23Nga Siŋɔn ma sɔn Isirayɛlidenw ka tɛmɛ a ka mara kɔnɔ. A y'a ka kɛlɛdenw bɛɛ lajɛn ka bɔ ka taga Isirayɛlidenw kunbɛn kongokolon kɔnɔ Yaasi, k'u kɛlɛ o yɔrɔ la. 24Isirayɛlidenw y'u caaman faga k'a ka jamana minɛ k'a ta Arinɔn kɔɔ daa la ka taga se Yabɔki kɔɔ daa la. U tagara dan amoniw ka mara daan na, bari olu tun y'u ka mara daan labɛn kosɔbɛ. 25Isirayɛlidenw ye Ɛsibɔn n'a dafɛdugudenninw bɛɛ minɛ ani amoriw ka duguw tɔw bɛɛ, k'u yɛrɛ ka mɔgɔw sigi u kɔnɔ. 26Ɛsibɔn tun ye amoriw ka masacɛ Siŋɔn ka sigidugu ye, ale min tun ye Mowabu mara masacɛkɔrɔ kɛlɛ ka mara bɛɛ minɛ a la fɔɔ ka taga se Arinɔn kɔɔ daa la. 27O le y'a to dɔnkililabagaw b'a fɔ ko:\n«Aw ye na Ɛsibɔn k'a lɔ kura ye!\nAw ye Siŋɔn ka dugu lalaga k'a lɔ.\n28- Tasuma bɔra Ɛsibɔn,\ntasuma wilila Siŋɔn ka dugu kɔnɔ.\nA ye Ari dugu jɛni Mowabu mara la,\na ye Arinɔn kuluyɔrɔw jɛni.\n29Bɔnɛ b'aw ye, Mowabuw!\n*Kemɔsi sɔnbagaw, aw halakira!\nA sɔnbaga cɛmanw kɛra bolibagatɔw ye,\namoriw ka masacɛ Siŋɔn ye musomanw minɛ.\n30Anw y'u sɔgɔ n'an ka biɲɛw ye.\nK'a ta Ɛsibɔn fɔɔ ka taga se Dibɔn dugu ma, a bɛɛ cɛnna.\nAn y'u halaki fɔɔ ka taga se Nofa,\nfɛɛn o fɛɛn b'o yɔrɔ la fɔɔ Madaba, o bɛɛ.»\n31Isirayɛlidenw sigira amoriw ka mara la. 32Musa ye cidenw bila ka taga Yazɛri kɔlɔsi. O kɔ, Isirayɛlidenw y'a dafɛdugudenninw minɛ k'o yɔrɔ amoriw gwɛn ka bɔ yen.\n33O kɔ, u faranna ka taga *Basan sira minɛ. Basan masacɛ Ɔgi n'a ka kɛlɛdenw bɛɛ bɔra ka taga u kunbɛn k'u kɛlɛ Edirɛyi. 34Masaba y'a fɔ Musa ye ko: «Kana siran a ɲa, ne ye ale n'a ka mara, n'a ka kɛlɛdenw bɛɛ don i bolo. I ye min kɛ amoriw ka masacɛ Siŋɔn na, ale min tun siginin be Ɛsibɔn, i k'o ɲɔgɔn kɛ nin na fana.» 35O la, u ye ale n'a dencɛw, n'a ka kɛlɛdenw bɛɛ faga, u ma mɔgɔ kelen yɛrɛ to yen. U y'a ka mara minɛ.


Yezu ye firiyamuso dɔ dencɛ suu kunu Nayin dugu la | Yezu ka ɲɛnamaya\nSUKUNUNI NAYIN DUGU KƆNƆ\nYezu ye sɔrɔdasiw kuntigi ka baaraden kɛnɛya. Dɔɔni o kɔ, a bɔra Kapɛrnaum ka taga Nayin dugu la. O dugu be sɔrɔ tileben ni worodugu cɛ ani kilomɛtɛrɛ 32 lo be a ni Kapɛrnaum cɛ. Yezu tun t’a kelen. A ka kalandenw ni jamaba dɔ tugura a kɔ ka taga. Tuma min na u surunyana Nayin dugu donda la, a be komi suu tun be ɲini ka ko. O yɔrɔ la, u ye Yahutu caaman kunbɛn u be tagara kanbelenin dɔ suu donyɔrɔ.\nO kanbele bamuso dusu kasinin lo ka tɛmɛ bɛɛ kan. O muso ye firiyamuso ye ani sisan, dencɛ kelenpe min tun b’a fɛ, o fana sara. A cɛɛ sanin kɔ, a tora n’a dencɛ kanulen ye. Miiri k’a filɛ o deen koo tun ka gwɛlɛ a ma cogo min na. A jigi tun lanin b’ale lo kan walisa k’a makoɲɛfɛnw sɔrɔ. Nka sisan, ale fana sara. Jɔn lo bena to n’a ye ani k’a ladon?\nO muso dusu kasinin lo kosɔbɛ sabu gwɛrɛgwɛrɛko y’a sɔrɔ. Yezu y’o muso ye tuma min na, a hinɛ y’a minɛ. Yezu kumana a fɛ ni ɲumanya ni dususuman ye walisa k’a hakili sigi. A y’a fɔ a ye ko: “Kana kasi tugu.” Nka, a ma dan o dɔrɔn ma. Suu tun lanin be fɛɛn min kan, Yezu gwɛrɛla ka maga o la (Luka 7:13, 14). Yezu ka kokɛcogo y’a to sutabagaw lɔra. N’a sɔrɔ mɔgɔ caaman y’u yɛrɛ ɲininga ko: “Mun na a y’o fɔ ani a b’a fɛ ka mun lo kɛ?”\nYezu tagamaɲɔgɔnw fana ye mun lo miiri? Yezu tun ye kabako dɔw kɛ ka banabagatɔ caaman kɛnɛya u ɲɛɛ na. Nka, a be komi Yezu ma deli ka suu kunu u ɲɛɛ na fɔlɔ. Tiɲɛn lo ko wagatijan tɛmɛninw na, mɔgɔ dɔw ye suuw kunu. Nka, yala Yezu be se k’o ɲɔgɔn kɛ wa? (1 Masacɛw 17:17-23; 2 Masacɛw 4:32-37). Yezu ko: “Kamalen, ne b’a fɔ i ye, wuli!” (Luka 7:14, ABM). A ye min fɔ, o lo kɛra. Kanbele wulila ka sigi ani a y’a daminɛ ka kuma. Yezu y’a di a bamuso ma. A bamuso kabakoyara ani a ninsɔndiyara kosɔbɛ! A tɛna to a kelen tugun.\nJama y’a ye ko kanbele kununa ka bɔ saya la minkɛ, u y’a daminɛ ka niin Dibaga Jehova tando ko: “Kiraba wilila an cɛma.” Yezu ye kabako min kɛ, dɔw y’o faamu ani u y’a fɔ ko: “Ala sɔnna k’a ka jama ɲafilɛ.” (Luka 7:16). O koo kibaro jɛnsɛnna joona joona Nayin gɛrɛfɛ duguw la ani a be komi a sera Yezu wolodugu la, Nazarɛti. Kilomɛtɛrɛ 10 lo be Nayin ni Nazarɛti cɛ. O kabako kibaro jɛnsɛnna ka se fɔɔ worodugu fan fɛ, Zuda mara la.\nZan Batizelikɛla bele tun be kaso la. Yezu tun be koo minw kɛra, a tun ka di Zan ye kosɔbɛ k’o kibaro mɛn. Zan ka kalandenw ye Yezu ka kabakow lakali a ye. A ye mun lo kɛ do?\nMun lo tun be kɛra tuma min na Yezu sera Nayin tugu donda la?\nYezu ye min ye, o ye mun lo kɛ a la? A ye mun lo kɛ do?\nYezu ye min kɛ, o ye mun lo kɛ jama na?\nA ci dɔ ma A ci dɔ ma Yezu ye firiyamuso dɔ dencɛ suu kunu\njy sap. 37 ɲɛɛ 94-95


Nee 12 AKKDC08 - Sarakalasebagaw ni Levi kɔmɔgɔ tɔɔ - Bible Search\nNee 11 Nee 13\nSarakalasebagaw ni Levi kɔmɔgɔw\n1Sarakalasebagaw ni Levi kɔmɔgɔ tɔɔ minw kɔsegira ka na ni Salitiyɛli dencɛ Zorobabɛli ye ani Yesuwa ye, olu tɔgɔw filɛ: Seraya ni Yirimeya, ni Ɛzira, 2ani Amariya ni Maluki ni Atusi, 3ani Sekaniya ani Ereyumu ni Meremɔti, 4ani Ido ni Ginetoyi ani Abiya, 5ni Miyamin ani Maadiya, ni Biliga, 6ani Semaya ni Yoyaribu ni Yedaya, 7ni Salu ani Amɔki ni Ilikiya ni Yedaya. Sarakalasebagaw kuntigiw ni u badenw tun ye olu le ye Yesuwa ka tile la.\n8Levi kɔmɔgɔ minw nana, olu fana filɛ: Yesuwa ni Binuwi ani Kadimiyɛli ni Serebiya, ani Yewuda ni Mataniya, ale n'a badenw le tun be to ka dɔnkiliw la Ala tanutuma na. 9U baden Bakibukiya ni Uni, olu fana tun be lɔ k'u ɲaa sin u ma batoli waati la.\n10Yesuwa deen tɔgɔ tun ko Yoyakimu, Yoyakimu ye Eliyasibu wolo, Eliyasibu tun ye Yoyada faa ye, 11Yoyada tun ye Yonatan faa ye, Yonatan tun ye Yaduwa faa ye.\n12Yoyakimu ka tile la, mɔgɔ minw tun kɛra sarakalasebagaw ka gwatigiw ye, olu filɛ nin ye: Seraya ka soo, o ye Meraya ye, Yirimeya ta, o ye Ananiya ye, 13Ɛzira ta ye Mesulamu ye, Amariya ta ye Yowanan ye, 14Meliku ka gwatigi ye Yonatan ye, Sebaniya ta ye Yusufu ye, 15Arimu ta ye Adina ye, Merayɔti ta ye Ɛlikayi ye, 16Ido ka gwatigi ye Zakari ye, Ginetɔn ta ye Mesulamu ye, 17Abiya ta fana ye Zikiri ye, Minyamin, ni Mowadiya ta ye Pilitayi ye, 18Biliga ka gwatigi ye Samuwa ye, Semaya ta ye Yonatan ye. 19Yoyaribu ta ye Matenayi ye, Yedaya ta fana ye Uzi ye. 20Salayi ka gwatigi ye Kalayi ye, Amɔki ta ye Ebɛri ye, 21Ilikiya ta ye Asabiya ye, Yedaya ta ye Netanɛli ye.\n22Eliyasibu ka tile la, ni Yoyada ani Yowanan, ni Yaduwa, u ye Levi kɔmɔgɔw ka gwatigiw tɔgɔw ni sarakalasebagaw taw tɔgɔw sɛbɛn fɔɔ ka taga se Pɛrɛsi masacɛ Dariyusi ka tile la.\n23Levi kɔmɔgɔw ka gwatigiw tɔgɔw sɛbɛnna loon o loon kibaru sɛbɛ kɔnɔ fɔɔ ka na se Eliyasibu deen Yowanan ka tile la. 24Asabiya ni Serebiya ani Kadimiyɛli dencɛ Yesuwa tun ye Levi kɔmɔgɔw ka ɲamɔgɔw ye. U ni u badenw tun ɲasinnin be ɲɔgɔn ma, ka to ka dɔnkili la Ala ye k'a tanu ani ka barika la a ye, ka kɛɲɛ ni Ala ka mɔgɔ Dawuda ka latigɛ ye. 25Mataniya ni Bakibukiya, ani Obadiya ni Mesulamu, ani Talimɔn ni Akubu, olu tun ye daa kɔlɔsibagaw ye. Olu fana tora u ka dakɔlɔsibaara la. 26Olu tun be baara la Yosadaki deen Yesuwa dencɛ Yoyakimu ka tile la ani masacɛ ka lasigiden Neemi ka tile la, ni sarakalasebaga Ɛsidirasi sariya karamɔgɔ ka tile la.\nDugu laminikogo ɲanagwɛ\n27Zeruzalɛmu laminikogo kalifawaati la Masaba ma, u ye Levi kɔmɔgɔw bɛɛ wele ka bɔ u sigiyɔrɔw bɛɛ la ka na Zeruzalɛmu, janko u ka Ala tanu ni dɔnkiliw ye, ani nigɛ gositaw ni gɔniw ani kolonjow ye ka se ka nisɔndiya kosɔbɛ. 28Dɔnkililabaga minw be Zeruzalɛmu laminiduguw la, ani Netofa laminiduguw la, olu bɛɛ ye ɲɔgɔn lajɛn Zeruzalɛmu, 29ani minw be Bɛtigiligali, ni minw be Geba ni Azimawɛti maraw kɔnɔ. Dɔnkililabaga nunu tun ye duguw sigi u yɛrɛ ma Zeruzalɛmu lamini na. 30Sarakalasebagaw ni Levi kɔmɔgɔ tɔw y'u yɛrɛ saniya, ka jama saniya, ani ka dugu dondaw ni kogo saniya.\n31N y'a kɛ Zuda mara ɲamɔgɔw yɛlɛla kogo nin kan, ka dɔnkililabagaw ka jɛnkulu fila sigi. Jɛnkulu fɔlɔ tora ka taama kogo kan, kinibolo faan fɛ, ka taga Ɲamabɔnyɔrɔ daa faan fɛ. 32Osaya, ni Zuda mara ɲamɔgɔw tilancɛ tun be tugura o dɔnkililabaga nunu ka jɛnkulu fɔlɔ kɔ, 33ani Azariya ni Ɛzira, ani Mesulamu, 34ani Yewuda ni Bɛnzamɛn ni Semaya, ani Yirimeya ye. 35Buru fiyɛta tun be sarakalasebaga minw bolo, olu tun ye Azafu deen Zakuri deen Mikaya deen Mataniya deen Semaya deen Yonatan dencɛ Zakari ye, 36n'a badenw, Semaya ni Azarɛli ani Milalayi, ni Gilalayi ani Maayi, ni Netanɛli ani Yewuda, ni Anani. Olu tun be ni fɔlikɛminanw ye fana Ala ka mɔgɔ Dawuda tun ye minw dilan. Sariya karamɔgɔ Ɛsidirasi le tun b'u ɲafɛ. 37U tagara se daa ma, min be jii bɔyɔrɔ faan fɛ, ka tɛmɛ ka taga yɛlɛ Dawuda ka ciin kogo yɛlɛyɛlɛnan kan, ka tɛmɛ Dawuda ka soo gɛrɛfɛ sanfɛ, ka taga se daa la min tɔgɔ ko Jida, kɔrɔn fɛ.\n38Dɔnkililabagaw ka jɛnkulu kelen fana tɛmɛna ka to ka taama ka taga faan dɔ nin na. Ne ni jama tilan kelen tun tugunin b'o jɛnkulu nin kɔ kogo kan. An tɛmɛna Fɛnwusuyɔrɔ sangaso la, ka taga se kogo boɲayɔrɔ la. 39O kɔ, an tɛmɛna ka taga se Efarayimukaw ka daa la, ka taga tɛmɛ Daa kɔrɔman na, ka taga se Jigɛminɛyɔrɔ donda faan na, ka tɛmɛ o yɔrɔ la ka taga tɛmɛ Ananeyɛli ka sangaso ni Sangaso yɔrɔ la min be wele ko Meya, fɔɔ ka taga se Sagaw ka donda gɛrɛfɛ. An tagara se daa min be kasobon gɛrɛfɛ, an lɔra o yɔrɔ la. 40Jɛnkulu fila nunu tagara don Ala ka soo kɔnɔ ka lɔ, ne ni kititigɛlaw tilan kelen fana donna, 41ani sarakalasebaga Eliyakimu ni Maaziya ani Minyamin ni Mikaya ani Eliyoyenayi, ni Zakari ani Ananiya, minw tun be ni buru fiyɛtaw ye, 42ni Maaziya ani Semaya ni Eleyazari, ani Uzi ni Yewonan, ani Malikiya ni Elamu ani Ezɛri. Dɔnkililabagaw tun be dɔnkili lara ni Yiziraya b'u ɲa.\n43An ye saraka caaman bɔ o loon na, ka nisɔndiya kosɔbɛ, bari Ala tun y'a ka jama nisɔndiya. Musow ni denmisɛnw nisɔndiyara fana, a kɛra ten, o nisɔndiya min tun be Zeruzalɛmu, o mankan bɔra fɔɔ ka se yɔrɔjan na.\nSarakalasebagaw ni Levi kɔmɔgɔ tɔw\n44O waati la, n ye mɔgɔ dɔw woloma k'u sigi sɛnɛfɛn deen fɔlɔw ni jakamarabonw kunna janko olu ka to k'u kɔlɔsi, u fana ka to ka sarakalasebagaw ni Levi kɔmɔgɔ tɔw niyɔrɔ minɛ Zuda mara duguw kongo kɔnɔ ka kɛɲɛ ni sariya ka fɔta ye. Zuda mara mɔgɔ bɛɛ nisɔn tun ka di sarakalasebagaw ni Levi kɔmɔgɔ tɔw ka baara la, 45- minw tun be u ka Ala ka baara kɛ ka ɲa ani ka mɔgɔw saniya. Dɔnkililabagaw ni daa kɔlɔsibagaw fana tun b'u ka baara kɛ ka ɲa, i n'a fɔ Dawuda n'a dencɛ Solomani tun y'a latigɛ cogo min na. 46Bari fɔlɔfɔlɔ, Dawuda ni Azafu ka tile la, dɔnkililabagaw ka ɲamɔgɔw tun be yen n'u be to ka dɔnkili la ka Ala tanu ani ka barika la a ye. 47Isirayɛliden minw bɛɛ tun be yen Zorobabɛli ka tile la ni Neemi ka tile la fana, olu bɛɛ tun be to ka dɔnkililabagaw ni daa kɔlɔsibagaw niyɔrɔ di loon o loon. Fɛɛn minw kɛra Ala ta ye, u tun be to k'o di Levi kɔmɔgɔw ma, Levi kɔmɔgɔw fana be tila ka Arɔn kɔmɔgɔw niyɔrɔ d'u ma.


Yala Ala tun b’a fɛ nin lo ka kɛ wa? | Bibulu ka kalan\nZURUNALI o zurunali kalan ka filɛ. Telewisɔn filɛ wala arajo lamɛn. Kojugukɛ ni marifakɛlɛ ani benkannikow ka ca kojugu! Miiri k’a filɛ kunko minw be e yɛrɛ kan. N’a sɔrɔ bana wala i ka mɔgɔ sɔbɛ dɔ ka saya b’i dusu kasira. N’a sɔrɔ i be miiri komi mɔgɔ ɲuman Zɔbu min y’a fɔ ko: “Tɔɔrɔ ye ne labɔ.”—Zɔbu 10:15.\nI k’i yɛrɛ ɲininga:\nYala Ala tun b’a fɛ nin lo ka kɛ ne ni mɔgɔ tɔɔw la wa?\nNe be se ka dɛmɛ sɔrɔ min ka n’ ka kunkow ɲɛnabɔ?\nYala hɛɛrɛ bena na kɛ dugukolo kan loon dɔ wa?\nBibulu b’o ɲiningaliw jaabi. O jaabiliw be mɔgɔ wasa.\nBIBULU B’A FƆ KO ALA BENA YƐLƐMANI NUNU KƐ DUGUKOLO KAN.\n“A bena u ɲaji bɛɛ cɛ. Saya kɔni, o tɛ yen tugu. Mɔgɔ tena sa, mɔgɔ tena kasi, mɔgɔ tena tɔɔrɔ tugu. Bari, diɲɛkura lo, kɔrɔman n’a kɔnɔnafɛnw bɛɛ tununa bugubugu.”—Yirali 21:4\n“Senkelenninw bena pan i ko mankalanin.”—Ezayi 35:6\n“Fiɲɛntɔw ɲaa bena yɛlɛ.” —Ezayi 35:5\n“Mɔgɔ salen minnu bɛ kaburuw kɔnɔ . . . u na bɔ yen.”—Zan 5:28, 29, ABM\n“Dugumɔgɔ si tɛna a fɔ ko: ‘Ne man kɛnɛ.’ ”—Ezayi 33:24, NW\n“Sɛnɛfɛnw bena caya dugukolo kan.”—Zaburuw 72:16, NW\nA ƝINI KA NAFA SƆRƆ BIBULU KA KALAN NA\nKoo minw yirala ka tɛmɛ, kana a miiri k’o ye siko gwansan dama ye. Ala ye layidu ta ko a bena o koow dafa ani Bibulu b’a ɲɛfɔ a bena o kɛ cogo min na.\nNka Bibulu tɛ dan o dɔrɔn ma. A b’a yira i la cogo min na i be se ka ɲɛnamaya kɛ hɛɛrɛ la kabini sisan yɛrɛ. Miiri dɔɔni i yɛrɛ ka haminankow n’i kunkow la. O be se ka kɛ wariko, denbayako, kɛnɛyako wala i ka mɔgɔ sɔbɛ dɔ saya koo ye. Bibulu be se k’i dɛmɛ k’i ka kunkow ɲɛnabɔ. A fana be se ka ɲiningali nunu jaabi k’i dusu saalo:\nMun na tɔɔrɔ b’an kan?\nAn be se k’an ka haminankow ɲɛnabɔ cogo di?\nAn be se ka mun lo kɛ walisa dɔ ka fara an ka denbaya ka hɛɛrɛ kan?\nMun lo be kɛ saya kɔ?\nYala an bena an ka mɔgɔ salenw ye tugun wa?\nMun na an be se ka la a la ko Ala bena a ka layiduw dafa?\nKomi i be gafe nin kalanna, o b’a yira ko i b’a fɛ k’a lɔn Bibulu be min fɔ. A bena i dɛmɛ. I k’a kɔrɔsi ko ɲiningali dɔw be sɔrɔ gafe ɲɛɛw jukɔrɔ. U ɲɛsinna dakunw ma. A diyara mɔgɔ miliyɔn caaman ye ka baro kɛ ni Jehova Seerew ye Bibulu kan: Ɲiningaliw be kɛ u ye ani olu be jaabili di. An jigi b’a la ko a bena diya e fana ye. I ye koo diiman, koo nafaman min daminɛ ten, an be Ala deli a k’i duga o la: O min ye k’a ɲini k’a lɔn kalan tigitigi min be Bibulu kɔnɔ!\nA ƝINI K’I KA BIBULU LƆN\nKITABU ani bataki 66 lajɛnnen lo kɛra Bibulu ye. Olu tilan-tilanna ka kɛ sapitiriw ani vɛrisew ye walisa mɔgɔw k’u lajɛ cogo nɔgɔman na. I bena vɛrise dɔw ye gafe nin kɔnɔ i n’a fɔ “2 Timote 3:16,” o min be kalan ko: Timote ka bataki filanan, sapitiri 3nan, vɛrise 16nan.\nVɛrise minw kofɔra gafe nin kɔnɔ, n’i b’u ɲini Bibulu kɔnɔ, o bena i dɛmɛ k’i ka Bibulu lɔn joona. O la do, mun na i tɛ labɛn kɛ ka Bibulu kalan loon o loon? N’i be sapitiri saba, naani wala duuru ɲɔgɔn kalan loon o loon, i bena se ka Bibulu kuturu bɛɛ kalan saan kelen kɔnɔ.\nAn be bibulukalan kɛ ni mɔgɔw ye cogo di?\nDuniɲa kuru bɛɛ kɔnɔ, a lɔnnin lo ko Jehova Seerew be bibulukalan kɛ ni mɔgɔw ye gwansan. A filɛ o be kɛ cogo min na.


Dan 7 AKKDC08 - Babilɔni masacɛ Balitazari ka masaya - Bible Search\nDan 6 Dan 8\nDaniyɛli ka yelifɛn fɔlɔ\n1Babilɔni masacɛ Balitazari ka masaya saan fɔlɔ la, ka Daniyɛli to a ka dilan kan, a sikora ka fɛɛn dɔw ye. A sikora ni koo min ye, a y'o sɛbɛn. 2A y'o lakali ten ko: «Ka n to siko la sufɛ, n y'a ye fɔɲɔ bɔra diɲɛ faan naani na ka na kɔgɔjiba kan. 3- Sogobaba naani bɔra kɔgɔji kɔnɔ. U si tun te sifa kelen ye. 4- Sogo fɔlɔ bɔnin tun be jara fɛ. Sɛgɛn gaman tun b'a fɛ. Ka n to a filɛli la, a gamanw bɔnna ka bɔ a la, a wilila ka lɔ a seen fila kan i n'a fɔ adamaden. A fana ye adamaden ka dusukun sɔrɔ. 5Sogo filanan tun bɔnin be warajugu dɔ fɛ. A ɲafɛsenw tun ma se duguma. Galagakolo saba tun b'a ɲiin kɔrɔ. A fɔr'a ye ko: ‹Wili ka lɔ, ka taga sogo caaman ɲimi!› 6O kɔ, n ye sogo wɛrɛ ye. Ale bɔnin tun be waraninkala fɛ. Kɔnɔ gaman naani tun b'a kɔɔ la, a kungolo tun ye naani ye. Kuntigiya dira ale ma. 7- O tɛmɛnin kɔ, ka n to sufɛ yelifɛn nunu filɛli la, n ye sogo naaninan ye. Ale tun be siranya bila mɔgɔ la kojugu. Barika tun b'a la kosɔbɛ! A ɲiiw tun ka janjan, o bɛɛ nigɛ. N'a ye fɛɛn min sɔrɔ, a b'o faranfaran k'o ɲimi. Min tɔɔ tora, a b'o dɔndɔn a seen kɔrɔ. Ale ni sogo tɔɔ nunu tun te kelen ye. Gɔɔn tan le tun b'a fɛ. 8- Ka n to o gɔɔn nunu filɛli la, gɔnfitini dɔ bɔra u cɛma. Ale kosɔn, gɔɔn nunu saba bɔnna ka bɔ yen. Ɲadenw tun be ale gɔɔn nin fɛ i n'a fɔ mɔgɔ ɲadenw. Daa tun b'a fɛ ka kumababaw fɔ.\nAla ka kiti\n9- «Ka n to filɛli la, masasigilan dɔw nana bila. Cɛkɔrɔba dɔ nana sigi. A kannafani tun gwɛnin lo parapara. A kunsigi tun be i n'a fɔ kɔɔrimugu. A ka masasigilan tun be i n'a fɔ tasuma. Sigilan seenw tun be i n'a fɔ takami. 10- Tasuma tun be bɔr'a ɲafɛ ka kɛ i n'a fɔ baji be woyo cogo min na. Nimanfɛn waa caaman caaman tun b'a ɲafɛ ka to k'a mako ɲa. Kititigɛlaw sigira, sɛbɛ dɔw daa yɛlɛla. 11Ne tora ka filɛli kɛ, gɔnfitini nin ka kumababaw kosɔn, a tun be minw fɔra. Ka n to filɛli la, u ye sogo naaninan nin faga k'a suu halaki, k'a fili tasuma fariman na. 12Sogo tɔ nunu ka kuntigiya bɔsira u la. Nga u y'u to nii na fɔɔ ka taga se waati dɔ ma min latigɛra. 13- Ka n to sufɛ yelifɛn nunu filɛli la, n ye fɛɛn dɔ natɔ ye sankaba kan i n'a fɔ mɔgɔ dencɛ. A tagara cɛkɔrɔba faan fɛ. U gwɛrɛla n'a ye cɛkɔrɔba kɔrɔ. 14- Kuntigiya, ni boɲa, ani masaya dir'a ma. Maraw bɛɛ la, siyaw bɛɛ mɔgɔw y'a bato. A ka kuntigiya ye waati bɛɛ koo ye. A ka masaya te ban abada!\nDaniyɛli ka yelifɛn kɔrɔ\n15«Ne Daniyɛli nii tɔɔrɔla, n ka fɛɛn yeta nunu ye n hakili ɲagami. 16Mɔgɔ minw tun b'o yɔrɔ la, ne gwɛrɛla olu kelen na waasa a ka koo nin bɛɛ kɔrɔ yɛrɛyɛrɛ fɔ n ye. A ye ne jaabi. A y'a kɔrɔ fɔ n ye ko: 17‹Sogobaba naani nunu ye masa naani le ye minw bena wili dugukolo kan. 18- Nga Fɛɛn bɛɛ kuntigi ka jama bena masaya sɔrɔ min tena bɔsi u la abada.› 19O kɔ, n tun b'a fɛ ka faamuli kɛ sogo naaninan nin ka koo la, min cogo tun be danna ni tɔw bɛɛ ye. Siranyafɛn tun lo kosɔbɛ. A ɲiiw tun ye nigɛ ye, a sɔnnifaraw tun ye zira ye. N'a ye fɛɛn min sɔrɔ, a b'o faranfaran k'o ɲimi. Min tɔɔ tora, a b'o dɔndɔn a seen kɔrɔ. 20Gɔɔn tan minw tun b'a kungolo la, n tun b'a fɛ ka faamuli kɛ olu fana la, ani gɔɔn dɔ nin, min nana bɔ fɔɔ saba bɔnna ka bɔ ale ɲa. Ɲadenw tun be min fɛ, ani daa, n'a be kumababaw fɔra. A tun kɛra i n'a fɔ ale ka bon ni tɔw ye. 21- N tora k'ale gɔɔn nin filɛ n'a be Ala ka jama kɛlɛra. A sera u kɔrɔ, 22- fɔɔ ka taga se cɛkɔrɔba nin nawaati ma ka na kiti tigɛ. Kiti diyara Fɛɛn bɛɛ kuntigi ka jama na. O tuma na, u ye masaya sɔrɔ. 23A y'a fɔ n ye ko: ‹Sogo naaninan nin ye masa dɔ wɛrɛ ye min bena wili dugukolo kan, ale be danna ni tɔw bɛɛ ye. A bena dugukolo bɛɛ minɛ k'a nɔɔni k'a yɛrɛkɛ. 24- Gɔɔn tan nunu ye masa tan ye minw bena bɔ mara nin kɔnɔ. Masa kelen bena wili olu kɔ, ale ni minw kɔnn'a ɲa tena kɛ kelen ye. Ale bena saba ben. 25Ale bena Fɛɛn bɛɛ kuntigi tɔgɔ cɛn k'a ka jama tɔɔrɔ. A ben'a ŋaniya ka waati jaticogo ni sariya yɛlɛma. Ala ka jama bena to a ka fanga kɔrɔ fɔɔ saan saba ni tilan.c 26O kɔ, kititigɛlaw bena sigi. A ka fanga bena bɔsi a la, a ka koo be nagasi ka ban pewu! 27- Mara minw bɛɛ be dugukolo kan, olu ka masaya, n'u ka fanga, n'u ka boɲa bena di Fɛɛn bɛɛ kuntigi ka jama ma. O jama nin ka masaya bena kɛ waati bɛɛ koo ye. Faamaw bɛɛ bena baara kɛ o ye, ani ka mɛnni kɛ o fɛ.›\n28«O kuma nin danna yan. O miiriya nunu ye ne Daniyɛli hakili ɲagami kojugu fɔɔ n ɲaa cogo yɛlɛmana. Nga ne y'o mara n kɔnɔ.»


Bɔk 10 AKKDC08 - Masaba y'a fɔ Musa ye ko: «Taga masacɛ - Bible Search\nBɔk 9 Bɔk 11\nTɔɔrɔ seeginan: Tɔɔnw\n1Masaba y'a fɔ Musa ye ko: «Taga masacɛ fɛ. Ne le y'ale n'a ka mɔgɔbabaw dusu gwɛlɛya, janko ka se ka ne ka taamasiɲɛ kabakoman nunu kɛ u cɛma, 2waasa ne fariyara Ezipitikaw ma cogo min na, ka kabako minw kɛ u cɛma, i ka se k'o lakali i deenw n'i mamadenw ye. Ani aw ka se k'a lɔn ko ne lo ye Masaba ye.»\n3Musa ni Arɔn tagara masacɛ fɛ k'a fɔ a ye ko: «Masaba, eburuw ka Ala ko i bena ban k'i yɛrɛ majigi ale kɔrɔ fɔɔ tuma jumɛn? Ko i k'a to ale ka jama ka ta'a bato. 4Ko n'i ma sɔn o la, sini, ko ale bena tɔɔnw ci i ka jamana kɔnɔ. 5U bena dugukolo yɔrɔ bɛɛ datugu, fɔɔ mɔgɔ tena se ka dugukolo ye. Sanbɛrɛ tɛmɛnin kɔ, fɛɛn minw tora, ani yiri minw falenna aw ka forow kɔnɔ, u bena o bɛɛ ɲimi. 6I ka soow n'i ka mɔgɔbabaw bɛɛ ka soow, ani Ezipitikaw bɛɛ ka soow bena fa tɔɔn na. K'a ta i bɛmaw ka waati la fɔɔ ka na se bii ma, u ma deli k'o ɲɔgɔn ye fewu.» O fɔnin kɔ, Musa kɔsegira ka bɔ masacɛ fɛ. 7Masacɛ ka mɔgɔbabaw y'a fɔ a ye ko: «Cɛɛ nin bena to k'an tɔɔrɔ fɔɔ tuma jumɛn? A to jama nin ka taga Masaba u ka Ala bato. Yala i m'a lɔn halibi ko Ezipiti cɛnna ka ban wa?»\n8O kɔ, u nana ni Musa ni Arɔn ye masacɛ fɛ tugu. A y'a fɔ u ye ko: «Aw ye taga Masaba aw ka Ala bato, nga jɔn ni jɔn le be taga yen?»\n9Musa y'a jaabi ko: «An bena taga n'an ka denmisɛnw ni mɔgɔkɔrɔbaw ye. An dencɛw n'an denmusow, n'an ka begɛnmisɛnw n'an ka dabaw bena taga. Bari an ka kan ka taama kɛ ka taga ɲanagwɛ kɛ Masaba tɔgɔ la.»\n10Masacɛ y'a fɔ u ye ko: «Ne ka sira di aw n'aw deenw ma kɛ, Masaba ka se n'aw ɲuman ye. Ne y'a ye ko aw be kojugu le ɲinina.b 11A tena kɛ ten. Aw cɛɛw dama ka taga Masaba bato, bari aw ye o le daali.» O fɔnin kɔ, u ye Musa ni Arɔn gwɛn ka bɔ masacɛ fɛ.\n12Masaba y'a fɔ Musa ye ko: «I bolo wili Ezipiti jamana kunna, waasa tɔɔn caaman ka na Ezipiti jamana na. Sanbɛrɛ tɛmɛnin kɔ, fɛɛn min tora, tɔɔnw k'o bɛɛ ɲimi.» 13Musa y'a ka bere wili Ezipiti jamana kunna, Masaba y'a kɛ fɔɲɔ cira ka bɔ kɔrɔn fɛ, ka fiyɛ o loon bɛɛ kɔnɔ, suu fara tile kan. Yanni dugu ka gwɛ, tɔɔnw nana o fɔɲɔ fɛ. 14- Tɔɔnw sera Ezipiti jamana bɛɛ la ka jigi faan bɛɛ la. U caayara cogo min na, o ɲɔgɔn tun ma kɛ ka ye, a ɲɔgɔn tena kɛ tugu fana. 15U ye dugukolo bɛɛ datugu fɔɔ dibi donna. Suman ni yiriden minw tora sanbɛrɛ kɔ, u y'o bɛɛ ɲimi. Ezipiti jamana yɔrɔ bɛɛ la, furaburukɛnɛ si ma to yiriw kan, walima binkɛnɛ.\n16Masacɛ ye Musa ni Arɔn wele teliya la, k'a fɔ ko: «Ne ye Masaba aw ka Ala hakɛ ta, k'aw fana hakɛ ta. 17Ayiwa, aw ka yafa ne ma sisan ka Masaba aw ka Ala daali, waasa a ka ne kisi halakili nin ma.» 18Musa bɔra masacɛ fɛ ka Masaba daali. 19Masaba y'a kɛ fɔɲɔba dɔ bɔra tileben ɲafan fɛ, ka na tɔɔnw ta ka taga u fili Buruku kɔgɔji kɔnɔ. Hali tɔɔn kelen ma to Ezipiti jamana yɔrɔ si la. 20Nga Masaba ye masacɛ dusu gwɛlɛya. A ma sɔn k'a to Isirayɛlidenw ka taga fewu.\nTɔɔrɔ kɔnɔntɔnnan: Dibiba\n21O kɔ, Masaba y'a fɔ Musa ye ko: «I bolo wili sanfɛ, waasa dibiba ka don Ezipiti jamana faan bɛɛ la.» 22- Musa y'a bolo wili sanfɛ, dibiba donna Ezipiti jamana faan bɛɛ la fɔɔ tile saba. 23Mɔgɔ si tun te se k'a tɔɲɔgɔn ye, ani mɔgɔ si tun te se ka bɔ a sigiyɔrɔ la o tile saba kɔnɔ. Nga yeelen tun be Isirayɛlidenw bɛɛ ka sigiyɔrɔw la.\n24Masacɛ ye Musa wele k'a fɔ a ye ko: «Aw ye taga Masaba bato. Hali aw ka denmisɛnw be se ka taga n'aw ye. Aw k'aw ka begɛnw dama to yan.»\n25Musa ko: «An bena sarakaw ni saraka jɛnita minw bɔ Masaba an ka Ala ye, ele lo bena olu di an ma wa? 26An bena taga n'an ka begɛnw ye, hali begɛn kelen tena to yan, bari an ka kan k'u dɔw kɛ saraka ye Masaba an ka Ala ma. An ka kan ka min kɛ saraka ye Masaba ye, an t'o lɔn n'an ma se yen.» 27Nga Masaba ye masacɛ dusu gwɛlɛya tugu, a ma sɔn k'a to u be taga. 28Masacɛ y'a fɔ Musa ye ko: «Taga ka bɔ ne ɲakɔrɔ! E k'i yɛrɛ kɔlɔsi, i kana na ne fɛ tugu! N'i nana ne fɛ loon min na, i bena faga o loon yɛrɛ la.» 29Musa ko: «I ye tiɲɛ fɔ, ne tena na i fɛ tugu abada.»


Kalanbagaw ka ɲiningaliw—Ciden Pol ye min fɔ 1 Korɛntikaw 15:29 kɔnɔ, yala o kɔrɔ ko kerecɛn dɔw tun be batize mɔgɔ saninw ye wa?\nKɔrɔsili Sangaso—Kalan | Saan 2020, desanburukalo\nA KALAN KAAN NIN NA Aboua Acoli Adja Afrikaans Akha Albanais Allemand Altai Alur Amharique Amis Anglais Arabe Arménien Arménien (occidental) Assamais Aukan Aymara Azéri Bachkir Baoulé Bas allemend Basque Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Cakchiquel Cambodgien Capverdien Catalan Cebuano Changana du Mozambique Chavacano Chichewa Chiga Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole de la Guyane française Créole du bélize Créole haïtien Damara Dangme Danois Douala Drehu Efik Esan Espagnole Estonien Ewé Fante Fidjien Finnois Fon Français Ga Gallois Garifuna Georgien Gitonga Gokana Goun Grec Groelandais Guarani Gujarati Haoussa Havu Herero Hiligaynon Hindi Hmong blanc Hongrois Hunsrik Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisonge Kissi Kituba Kongo Konkani (romain) Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes espagnole Langue des signes hondurienne Langue des signes italienne Langue des signes russe Langue des signes sud-africaine Langue des signes zimbabweenne Langue des signes équatorienne Lao Lari Lenje Letton Lhukonzo Lingala Lituanien Lolo Lomwe Luganda Lunda Luo Macédonien Makhuwa-Meetto Makua Malagach Malay Malayalam Maltais Mam Mambwé-Lungu Manyawa Mapudungun Marathi Marshall Mashi Maya Mazatec de Huautla Mbunda Min nan (Taïwan) Mingrélian Mixe Mixtèque (Guerrero) Mizo Mongol Moore Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Niue Norvégien Nsenga Nyungwe Nzema Néerlandais Népali Okpe Oromo Ossete Otetela Ourdou Ouzbek Ouzbek (romain) Ouïghour (arabe) Palau Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Songomeno Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tandroy Tankarana Tarascan Tatar Tcheque Tewe Thaï Tigrinya Tiv Tlapanec Tojolabal Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Valencien Venda Vezo Vietnamien Wallis Waray-Waray Wayuunaiki Wolaitsa Xhosa Yapois Yoruba Zande Zapotec (de l'isthme) Zoulou langue des signes colombienne ouïghour (écriture cyrillique) tamoul\nKalanbagaw ka ɲiningaliw\nCiden Pol ye min fɔ 1 Korɛntikaw 15:29 kɔnɔ, yala o kɔrɔ ko kerecɛn dɔw tun be batize mɔgɔ saninw ye wa?\nAyi, o tɛ. Bibulu wala tariki gafe si t’a fɔ ko kerecɛnw tun b’o kɛ.\nO vɛrise bayɛlɛmana cogo minw na Bibulu caaman kɔnɔ, o lo y’a to mɔgɔ caaman b’a miiri ko Pol ka wagati la, kerecɛn dɔw tun be batize jii kɔnɔ mɔgɔ saninw ye. Ɲɛyirali fɛ, a fɔra julakan Bibulu kɔnɔ ko: “Ni suuw tena kunun fewu, mun na olu b’u yɛrɛ di u k’u batize suuw tɔgɔ la?”—Alliance Biblique du Burkina Faso.\nNka, a filɛ Bibulu sɛgɛsɛgɛla fila ye min fɔ. Gregory Lockwood y’a fɔ ko dalilu si tɛ yen Bibulu wala tariki gafew kɔnɔ min b’a yira ko mɔgɔw tun be batize mɔgɔ saninw ye. Profesɛri Gordon Donald Fee fana y’a sɛbɛ ko: “Ɲɛyirali si tɛ yen Bibulu wala tariki gafew kɔnɔ min b’a yira k’o batɛmu sugu tun be kɛ. O koo ɲɔgɔn ma fɔ yɔrɔ si Layidu Kura (Nouveau Testament) kɔnɔ. Dalilu si t’a yira ko kerecɛn fɔlɔw tun b’o koo kɛ. Legilizi minw sigira sen kan dɔɔni cidenw sanin kɔ, dalilu si t’a yira fana k’o koo ɲɔgɔn tun be kɛ yen.”\nBibulu kɔnɔ, Yezu y’a fɔ a ka kalandenw ye ko: “Aw ye taga siyaw bɛɛ kɛ ne ka kalandenw ye k’u batize . . . , k’u kalan, waasa u ka ne ka kuma bato.” (Mat. 28:19, 20). Walisa mɔgɔ ka batize ka kɛ Yezu ka kalanden ye, a ka ɲi k’a ɲini ka Jehova n’a Dencɛ lɔn, ka la u la ani ka mɛnni kɛ u fɛ fɔlɔ. Mɔgɔ sanin tɛ se k’o kɛ ani mɔgɔ min be niin na, o tigi tɛ se k’o kɛ mɔgɔ sanin ye.—Waaj. 9:5, 10; Zan 4:1; 1 Kor. 1:14-16.\nN’o lo, Pol ka kumaw kɔrɔ ko di?\nKorɛntika dɔw tun b’a fɔ ko suuw tɛna kunu (1 Kor. 15:12). Pol y’a fɔ u ye k’o tɛ tiɲɛn ye. A ko ‘loon bɛɛ ale be saya sira kan.’ Tiɲɛn lo ko Pol bele tun be niin na. A y’a ɲɛfɔ ko ale niin tun be farati la loon o loon. Nka a tun lanin b’a la ko n’ale sara, Ala tun bena a lakunu a be taga sankolo la i ko Yezu.—1 Kor. 15:30-32, 42-44.\nKorɛnti balimaw tun ka ɲi k’a faamu ko u tun ye kerecɛn mɔlenw ye minkɛ, u tun bena gwɛlɛyaw sɔrɔ, u tun bena sa ani o kɔ le, u suu tun bena kunu. O la, tuma min na u “batizera Yezu Krista tɔgɔ la,” u “batizera ka jɛn n’a ye a ka saya la fana.” (Ɔrɔm. 6:3). O kɔrɔ ko u tun bena gwɛlɛyaw sɔrɔ ani u tun bena sa walisa ka lakunu ka taga sankolo la i ko Yezu.\nSaan fila ni kɔ Yezu batizenin kɔ jii la, a y’a fɔ a ka kalanden fila ye ko: “Ne bɛna batize cogo min na, aw bɛna batize o cogo ra.” (Mariki 10:38, 39, Biblu Ala ta Kuma). Yezu tun b’a fɔra le ko ale bena sa a ka kantigiya kosɔn. Pol y’a sɛbɛ ko kerecɛn mɔlenw tun bena Krista ka “tɔɔrɔ ɲɔgɔn sɔrɔ” ani ko u tun “ben’a ka boɲa ɲɔgɔn sɔrɔ” fana (Ɔrɔm. 8:16, 17; 2 Kor. 4:17). O la, olu fana ka ɲi ka sa walisa ka lakunu ka taga sankolo la.\nKa kɛɲɛ n’o ye, Pol ka kumaw bayɛlɛmacogo ɲuman ye ko: “O la, minw be batizera walisa ka sa, olu bena kɛ di? Ni suuw tɛna kunu fewu, mun na olu do be batizera walisa ka sa?”\nA ci dɔ ma A ci dɔ ma Kalanbagaw ka ɲiningaliw\nKalanbagaw ka ɲiningaliw—Saan 2020, desanburukalo\nw20 Desanburu ɲɛɛ 14\nAn lanin b’a la ko suuw bena kunu!\n“Suuw bena kɛ cogo di ka kunun?”\nJehova “be mɔgɔ jigitigɛninw kisi”\nAn be se ka see sɔrɔ farifaga kan cogo di?\nI dusu don i ka baara la!\nI hakili b’a la wa?\nBarokunw ka ɛndɛkisi saan 2020 ka Kɔrɔsili Sangaso ta\nTexte Options de téléchargement des publications numériques KƆRƆSILI SANGASO—KALAN Saan 2020, desanburukalo\nA ci dɔ ma A ci dɔ ma KƆRƆSILI SANGASO—KALAN Saan 2020, desanburukalo\nSaan 2020, desanburukalo\nKƆRƆSILI SANGASO—KALAN Saan 2020, desanburukalo\nKalanbagaw ka ɲiningaliw—Saan 2020 marisikalo\nKalanbagaw ka ɲiningaliw—Saan 2019, desanburukalo


Luke 17 AAINT - Jesu ana bai’ufununayah iuwih eo, - Bible Search\n1Jesu ana bai’ufununayah iuwih eo, “Bowabow kakafin ana routobon i turobe boro hinamatar, baise orot yait iti sawar niwa’an hinamamatar boro yababan gagamin na’in nab. 2Naatu orot yait nati na’atube nasisinaf, ana gewasin nati orot boro sikan aumor hina’utan taiy yan hinitaiy nare, men basit nama au kek gidigidih niwawa’anih bowabow kakafih hinasinaf. 3+ Imih abisa kwasisinaf mata toniwa’an, taituwa baitumatumayan bowabow kakafin nasisinaf na’at, inakwarar tatab nihamiy, naatu bowabow kakafin nihamiyen dogoron nabikitabir na’at ana bowabow kakafih inanot tawiyen. 4Naatu veya ta’imon wanawanan mar etei seven na’atube o isa nasisinaf kakaf isan, mar etei seven namatabir maiye nan biya natit nao. Ayu o isa bowabow kakafin asinaf, ana bowabow kakafih inanot tawiyen.\n5Tur Abarayah Jesu isan hio, “Regah ai baitumatum kwira’at.” 6+ Regah iyafutih eo, “Kwa a baitumatum ai momor ro’on na’atube, kwa boro iti ai uwa isan kwanao, ‘A wairoron etei ku’uy ra’ah kwen tor yan kure kubat,’ boro fana nab kwao na’atube nasinaf.\n7“Naatu itinin ta i iti na’atube, o ta a bowayan orot masaw tabowabow o sheep takakaifen rabirab au bar tanan, boro men ana merar itay naatu itau, ‘Kurun kumare bay ta ku’aan.’ 8Ai’abin, o boro mat a bay tabogaigiwas itaa, imaibo i tamare taa tatom. 9Naatu a bowayan orot iyun sisinaf isan i boro men o ana merar yin isan tama takaifimih en. 10Imih kwa auman ef i nati ta’imon, abisa bowamih hinao hiyuni kwa bowabow ufunamaim, kwa na’atumo kwanao, ‘It i akirwairafit wabit men gagamin aisim merarayow isan tananot, abisa hi’u’uwit na’atube tasinafuka.’”\nJesu Orot Ten Iyawasih\n11Jesu au Jerusalem yey ana veya i tafaram Samaria naatu Galilee hairi hai yoyow ana founamaim yen in. 12Naatu na bar merar ta titit auman, orot nah etei 10 biyah kokom ani’anih bairi hitar. Ef yok na’in hibat 13+ naatu hi’af hio, “Regah Jesu kwiwanbabani!” 14+ Jesu nuw itih, basit iuwih eo, “Kwan firis biyan kwatit naatu biya enuteteyan itah.” Baise hitit efamaim hinan, biyah etei higewasin. 15Naatu wanawanahimaim orot ta’imon biyan bigewasin itin, basit matabir maiye fanan sib God bora’ara’ah auman na. 16Jesu nanamaim me yan ra’iy ana merar yi. Naatu iti orot i Samaria matuwan. 17Naatu Jesu eo, “Orot nah etei i ten biyah higewasin, naatu orot nah nine i menamaim tema’am? 18Aisim iti orot menan ta akisinamo na God ana merar eyiy?” Naatu Israel sabuw aisim boro men iti na’atube hitasinaf? 19Imaibo Jesu orot iu eo, “Kumisir au bar kwen, a baitumatumamaim iyawas.”\n20Pharisee afa Jesu hibatiy hio, “God ana aiwob i boro mar biy nan?” Jesu iyafutih eo, “God ana aiwob i men bebeyanamaim enan, 21boro sabuw hina’itin hinao, ‘Kwa’itin iban iti, o iban ni’i.’ Anayabin God ana aiwob i kwa wanawanamaim ema’am.” 22Imaibo ana bai’ufununayah iuwih eo, “Mar enan kwa boro kwanakaibaban kwanao, ‘Orot Natun ana veya mi’itube tanan tata’itin,’ baise nati ana veya boro men kwana’itinimih. 23+ Sabuw boro hina’uwi hinao, ‘I ban ni’i enan kwa’itin, o iti enan kwa’itin.’ Sabuw hinao men ufuh kwananunuwamih. 24Anayabin Orot Natun namatabir maiye nanan ana veya, tafaram wanawanan ana’itin i boro namanamar ebow tafaram etei emamarakaw na’atube boro namarakaw. 25Baise wantoro’ot i boro sabuw iyab iti boun tema’am ana veya’amaim boro hinab hini’a’akir, hinakwahir biyababan ta ta hinitin.\n26Ana itinin i boro Noah ana veya’amaim mamatar na’atube, Orot Natun ana veya’amaim boro na’atube namatar. 27Noah ana veya’amaim sabuw hi’aa hitomatom, orot babin hitatabin, wanawanan Noah wa wanawanan run harew gagamin tit sabuw etei himorob. 28+ Naatu ana itinin ta i Lot ana veya’amaim mamatar na’atube. Orot babin hi’aa hitom, masaw hitar hibow, bar hiwowab, hitobon hi’aa hinan wanawanan 29Lot tafaram Sodom bihamiy ana veya wairaf marane God iyafar re sabuw etei e’arahih himorob.”\n30Ana itinin i ta’imon, Orot Natun nanan ana veya boro nati na’atube namatar. 31+ Nati ana veya’amaim orot yait ana or ema’am boro men nayen bar ana sawar nabow, na’atube orot ana masaw ebow boro men namatabir bar sawar nabowamih. 32+ Orot Lot aawan isan abisa namatar i kwananot! 33+ Orot yait i taiyuwin ana yawas enunuwih boro men nabaimih, baise orot yait ana yawas ayu isou kwakwahir ana yawas boro natita’ur nab. 34A tur ao’owen, nati ana guguminamaim, orot rou’ab boro gem ta’imon tafan hina inu’in, orot ta boro hina bora’ah, ta boro gem tafan hinihamiy na’in. 35Baibin rou’ab boro hinama maiwok hinakakair, babin ta boro hina bora’ah ta boro hinihamiy nama. 36Orot rou’ab boro hinama masaw hinabob, orot ta boro hina bora’ah, ta boro masaw yan hinihamiy nama.” 37Ana bai’ufununayah hibatiy hio, “Regah iti boro menamaim namatar?” Jesu iyafutih eo, “Efan menamaim murumurubih biyah ti’inu’in mamu ikou boro imaim hinaru’ay.”


Kɔl 2 AKKDC08 - Ne b'a fɛ aw k'a faamu ko ne be - Bible Search\nKɔl 1 Kɔl 3\n1Ne b'a fɛ aw k'a faamu ko ne be bondorigwɛlɛn lo kɛra aw ni Lawodisekaw fana kosɔn ani mɔgɔ minw ɲaa ma la ne kan ka ye, 2waasa olu ka se ka jigitugu sɔrɔ, ani u ka se ka kɛ kelen ye kanuya la, fɛɛn min dogonin tun be Ala fɛ, ka hakili ɲanaman sɔrɔ ka se k'o lɔn, o min ye Krista ye. 3Mɔgɔ be se ka koo min bɛɛ lɔn Ala faan fɛ, Krista ye o le yira. 4Ne ye kuma nin fɔ aw ye janko mɔgɔ si kana aw lafili ni manamanakuma ye. 5Tiɲɛ lo, ne te aw cɛma, nga ne hakili be aw la, ne nisɔndiyanin be k'a ye ko aw bɛnnin lo kosɔbɛ, ani ko aw jijanin lo ɲɔgɔn fɛ k'aw jigi la Krista kan.\nKrista kelen lo be nii di\n6Aw lara an Matigi Yezu Krista la cogo min na, aw ka taama ka kɛɲɛ n'ale sago ye. 7Aw k'aw yɛrɛ d'a ma, ka nɔrɔ a la, ka jija k'aw jigi la a kan ka kɛɲɛ ni kalan ye aw ye min kɛ, ani aw ka barika la Ala ye kosɔbɛ. 8Aw k'aw yɛrɛ kɔlɔsi mɔgɔ si kana aw kunna cɛn n'a ka lɔnniyafu ye u be min sɔrɔ adamaden ka landa la, ani diɲɛ setigiw ta, o lɔnniya nin te Krista ta ye. 9Bari alaya dafanin le be ale farisogo la. 10Fɛɛn bɛɛ b'aw fɛ ale lo barika la, ale lo be setigi ni fangatigi yebaliw bɛɛ kunna.\n11Ale barika la aw kɛnɛkɛnɛna. O kɛnɛkɛnɛ nin ma kɛ mɔgɔ sababu la, nga o kɛra Krista ta ye, o kɔrɔ ko aw jogojugu yɛlɛmana. 12- Aw batizera tuma min na, o waati la aw suu donna n'a ye, ani ka kunun n'a ye, aw jigi lanin kosɔn setigi Ala kan, ale min y'a kunun. 13- Aw minw tun ye suuw ye aw ka kojugu kosɔn, ani aw ka kɛnɛkɛnɛbaliya kosɔn, Ala y'aw kunun n'a ye. A y'an ka kojugu bɛɛ yafa. 14- Sariya min tun sigira an kama n'a be jalaki ben an kan, a y'o ta ka bɔ yen. A y'o ban a ka saya barika la lɔgɔ kan. 15Ala ye fangatigiw, ni setigi yebaliw ka sebagaya cɛn, k'u minɛ ka kɛ jɔɔnw ye k'u yira kɛnɛ kan bɛɛ ɲakɔrɔ, a ye see sɔrɔ u kan Krista ka saya barika la lɔgɔ kan.\n16- Aw kan'a to mɔgɔ si k'aw jalaki dumuniko ni minnifɛnko la, walima sankura ni kalokura ɲanagwɛko la, ani lafiɲɛlonko la. 17Olu ye koo nataw jaaw ye, nga u yɛrɛ yɛrɛ be Krista le la. 18Mɔgɔ minw b'a kɛ i n'a fɔ u majiginin lo ani minw be to ka mɛlɛkɛw bato, aw kan'a to u si k'aw ɲagami. U jijanin lo u ka fɛɛn yetaw fɔko la. U b'u yɛrɛ boɲa ni adamaden ka miiriya dama ye. 19- Olu ma sɔn ka nɔrɔ Krista la ale min kɛra kungolo ye, ale min barika la farisogo be kɛ kelen ye k'a ka makoɲafɛnw sɔrɔ fasajuru ni joli siraw fɛ, ka sɔrɔ ka boɲa ka kɛɲɛ ni Ala sago ye.\nKɔlɔsikaw ka sayako n'u kununko ani Krista\n20N'aw sara ni Krista ye ɲɔgɔn fɛ ka faran diɲɛ setigiw ka koow la, olu minw be diɲɛ kunna, mun na aw be sɔn k'u ka landaw bato tugu i n'a fɔ aw ye diɲɛ ta ye? 21U ko aw kana nin dumu, aw kan'a nɛnɛ, aw kana maga a la yɛrɛ. 22O fɛɛn nunu bɛɛ be laban ni cɛnni ye, ani u fana juu sigira adamadenw ka landa n'u ka ladili le kan, 23o kɛra i n'a fɔ u ka ɲi. Ka batoli kɛ u yɛrɛ sago la, k'u yɛrɛ majigi, ka tɔɔrɔ la u farisogo kan, u b'o koo nunu boɲa, k'a sɔrɔ u man kan ni boɲa ye, olu ye adamaden diyanako dama le ye.


Ebu 13 AKKDC08 - Ɲɔgɔnkanuya ka barika sɔrɔ aw cɛma. Aw - Bible Search\nEbu 12 Zaki int\n1Ɲɔgɔnkanuya ka barika sɔrɔ aw cɛma. 2- Aw hakili ka to a la ko aw ka kan ka lonanw ladon. Lonanladon sababu la, dɔw ye mɛlɛkɛw ladon k'a sɔrɔ u m'a lɔn ko mɛlɛkɛw lo. 3Aw k'aw hakili to kasodenw na, k'a kɛ i n'a fɔ aw fana be kaso la n'u ye. U be minw tɔɔrɔla, aw k'aw hakili to u la, i n'a fɔ aw yɛrɛ tun be tɔɔrɔla. 4Mɔgɔ bɛɛ ka furu boɲa, kakalaya kana kɛ furu kɔnɔ. Bari Ala bena ɲamɔgɔyakɛlaw ni kakalaw kiti. 5- Wari ɲiniko kana fiɲɛ don aw si tagamacogo la. Min b'aw bolo, o k'aw wasa. Bari Matigi yɛrɛ le ko:\n«Ne tena i to i kelen,\nn tena i bila abada.»\n6- Anw b'an jigi la a kan o tuma na k'a fɔ ko:\n«Matigi ye ne dɛmɛbaga ye,\nne tena siran foyi ɲa.\nAdamaden be se ka mun kɛ ne la?»\n7Aw k'aw hakili jigi aw ɲamɔgɔw la. Minw ye Ala ka kuma fɔ aw ye. U sii labanna cogo min na, aw k'o jati k'u ka lanaya ɲɔgɔn kɛ. 8Yezu Krista tun be cogo min na kunun, a b'o cogo kelen le la bii, a bena kɛ ten fana tuma bɛɛ. 9Aw kan'a to mɔgɔ si k'aw kuun ɲagami ni kalan wɛrɛ ye. Ayiwa, a ka ɲi an ka jagwɛlɛya sɔrɔ Ala ka nɛɛma barika la. O kana kɛ landa dumuni dɔw barika la, min ma deli ka nafa di u dumubagaw ma ka ye. 10Mɔgɔ minw tun be baara kɛ fanibugu kɔnɔ, olu te se k'u niyɔrɔ sɔrɔ an ka sarakabɔyɔrɔ dumuni na. 11- Sarakalasebagaw kuntigiba be don ni begɛn min joli ye Yɔrɔ senumanw ka senuman na, hakɛw yafali kama, o sogo nin be jɛni dugu kɔfɛ le. 12O kama, Yezu bɔra dugu kɔfɛ k'a yɛrɛ saraka ka mɔgɔw saniya k'u bɔ u ka kojuguw la n'a yɛrɛ joli ye. 13O tuma na, n'an b'a fɛ ka tag'a kunbɛn, an ka sɔn dɔgɔya ma ka bɔ dugu kɔfɛ i n'a fɔ ale. 14Bari diɲɛ te an ka soo ye. Nga an be sini soo le ɲinina. 15O la, an ka Ala fo Yezu sababu la tuma o tuma, min ye an ka saraka ye. O kɔrɔ ko an k'a tɔgɔ tanu n'an daa ye. 16Aw kana ɲinɛ ka ɲumanya kɛ, ani ka ɲɔgɔn dɛmɛ. O saraka nunu ɲɔgɔn le ka di Ala ye. 17Aw ka mɛnni kɛ aw ɲamɔgɔw fɛ, aw k'aw yɛrɛ majigi u ye. Bari olu le be janto aw la Alasira la, Ala bena u ɲiniga aw ka koo la. Aw ka sɔn u ta ma waasa u dusu ka diya u ka baara la. N'u dusu ma diya, o y'aw ka bɔnɛ ye. 18Aw ka Ala dali anw ye. Anw kɔni lanin b'a la ko an kɔnɔ gwɛnin lo, ko an b'a fɛ an tagamacogo ka ɲa tuma bɛɛ. 19N b'a ɲini aw fɛ kosɔbɛ ko aw ka Ala dali waasa ne ka se ka segi aw fɛ joona.\n20Hɛrɛ tigi Ala min ye bɛɛn cɛnbali sigi n'an Matigi Yezu joli ye, ale min y'a sanin kunun k'a kɛ a ka jama kɔlɔsibaga ye, 21a yɛrɛ ka barika don aw la, aw ka se ka koɲuman sifa bɛɛ kɛ, k'a sago kɛ. Koo min ka di a yɛrɛ ye, a k'o kɛ an ye Yezu Krista barika la. Boɲa ka la ale kan tuma bɛɛ. Amiina.\n22N badenw, ne b'aw dali, aw ka ladilikuma nunu lamɛn kosɔbɛ, bari a man ca.\n23Ayiwa, n b'a fɔ aw ye ko u y'an badencɛ Timote labila. N'a sera n fɛ yan joona, an bena na ɲɔgɔn fɛ aw fɛ.\n24Ne b'aw ɲamɔgɔw bɛɛ fo, ka Krista ka jama bɛɛ fo.\nItalikaw b'aw fo.\n25Ala ka nɛɛma kɛ aw bɛɛ ye.


Mat 14 AKKDC08 - O waati la, Galile mara masacɛ *Erɔdi - Bible Search\nMat 13 Mat 15\nZan batizelikɛla ka saya koo\n(Mar 6.14-29; Luka 9.7-9; 3.19-20)\n1O waati la, Galile mara masacɛ *Erɔdi ye Yezu koo mɛn. 2A y'a fɔ a ka baaradenw ye ko: «Zan batizelikɛla yɛrɛ yɛrɛ lo. Ale lo kununna. O le y'a to a be se ka kabakow kɛ.»\n3Tiɲɛ na, Erɔdi tun ye Zan minɛ k'a siri k'a don kaso la a dɔgɔcɛ Filipu ka muso Erodiyadi kama, 4- bari Zan tun b'a fɔ a ye ko: «I man kan k'a furu.» 5Erɔdi tun b'a fɛ ka Zan faga, nga a tun be siran zuwifuw ɲa, bari u bɛɛ tun be Zan jati kira ye. 6O bɛɛ la, Erɔdi ka wololon sanyɛlɛma ɲanagwɛ la, Erodiyadi ka denmuso wilila ka dɔɔn kɛ ɲanagwɛ dumunikɛlaw ɲana. O diyara Erɔdi ye kosɔbɛ, 7fɔɔ a kalila ko n'a ye fɛɛn min daali ale fɛ, ko ale bena o d'a ma. 8A bamuso ye kuma min fɔ a ye, a y'o le ta k'a fɔ Erɔdi ye ko: «Zan batizelikɛla kuun di ne ma minan dɔ kɔnɔ.» 9Masacɛ ɲaa sisira. Nga a kalila minkɛ mɔgɔ weleninw ɲana, a sɔnna. 10O la, a ye mɔgɔ dɔ ci ko ka taga Zan kuun tigɛ kasobon na ka na n'a ye. 11U ye Zan kuun tigɛ k'a bila minan dɔ kɔnɔ ka n'a di sunguru nin ma. Ale fana y'a ta ka taga di a bamuso ma. 12Zan ka kalandenw tagar'a suu ta k'a don. O kɔ, u tagar'a ɲafɔ Yezu ye.\nYezu be dumuni di mɔgɔ waa duuru ma\n(Mar 6.30-44; Luka 9.10-17; Zan 6.1-15)\n13Yezu ye Zan fagako mɛn tuma min na, a bɔra o yɔrɔ la. A kelen donna kurun kɔnɔ ka taga yɔrɔlakolon dɔ la. Nga, mɔgɔw bɔra a taatuma kala ma, u bɔra duguw kɔnɔ ka ta'a fɛ u seen na. 14Yezu bɔra kurun kɔnɔ tuma min na, ka jamaba ye, u hinɛ donna a la, a y'u ka banabagatɔw kɛnɛya. 15Wulafɛ, kalandenw gwɛrɛla a la k'a fɔ a ye ko: «Suu be ɲini ka ko, yan do ye yɔrɔlakolon ye, e te sira di jama ma u ka taga dafɛduguw la ka dumuni san u yɛrɛw ye wa?» 16Yezu y'u jaabi ko: «A daganin te u ka taga yɔrɔ dɔ la, aw yɛrɛ ka dumuni d'u ma.» 17U y'a fɔ a ye ko: «Burukun duuru ni jigɛ deen fila le b'an fɛ yan.» 18Yezu y'a fɔ u ye ko: «Aw ye na n'u ye yan.» 19O kɔ, a y'a fɔ jama ye k'u ka sigi biin kan. A ye burukun duuru ni jigɛ deen fila nunu ta, k'a ɲaa kɔrɔta sanfɛ ka barika la Ala ye, ka burukun nunu karikari k'u di a ka kalandenw ma, kalandenw y'u tilan jama cɛ. 20U bɛɛ ye dumuni kɛ fɔɔ ka fa, u ye dumuni tɔɔ cɛ ka segi tan ni fila fa n'o ye. 21Mɔgɔ minw ye dumuni kɛ, cɛɛw tun ye mɔgɔ waa duuru ɲɔgɔn ye, musow ni denmisɛnw ma jati.\nYezu be taamana baji kan\n(Mar 6.45-52; Zan 6.16-21)\n22O koo kɛnin kɔ dɔrɔn, Yezu y'a fɔ a ka kalandenw ye ko u ka don kurun kɔnɔ ka taga ale ɲa baa kɔfɛ, sanni ale be sira di jama ma u ka taga. 23Yezu ye sira di ka ban jama ma waati min na, a yɛlɛla kulu kan waasa ka Ala daali. Suu kora k'a sɔrɔ a kelen tun be o yɔrɔ la. 24O y'a sɔrɔ kurun yɔrɔ tun jaɲana ka ban dugukolo la. Kalandenw tun te se ka kurun boli jikuru fɛ, bari fɔɲɔ tun b'u kunbɛnna. 25Dugu tun be ɲini ka gwɛ waati min na, Yezu taamana baji kan ka taga u faan fɛ. 26Kalandenw ye Yezu taamatɔ ye jii kan, u jaa tigɛra fɔɔ u b'a fɔra ko suja lo, u y'a daminɛ ka kule. 27O yɔrɔnin bɛɛ, Yezu kumana u fɛ k'a fɔ ko: «Aw k'aw jaa gwɛlɛya, ne lo, aw kana siran.» 28Piyɛri y'a fɔ Yezu ye ko: «Matigi, ni ele lo tiɲɛ na, a fɔ ko ne ka na e fɛ yen jii kan.» 29Yezu y'a fɔ a ye ko: «Na.» Piyɛri bɔra kurun kɔnɔ ka taama jii kan n'a be tagara Yezu fɛ. 30Nga Piyɛri y'a ye ko fɔɲɔ fanga ka bon minkɛ, siranya y'a minɛ. A daminɛna ka jigi jii jukɔrɔ, o la, a kulera ko: «Matigi, n dɛmɛ.» 31O yɔrɔnin kelen, Yezu y'a minɛ k'a fɔ a ye ko: «I ma la ne la wa? Mun na i sigasigara?» 32U donna kurun kɔnɔ tuma min na, fɔɲɔ lɔra. 33Kalanden tɔɔ minw tun be kurun kɔnɔ, olu y'u kunbiri gwan Yezu kɔrɔ k'a fɔ a ye ko: «Tiɲɛ na, i ye Ala Deen ye.»\nYezu be banabagatɔ caaman kɛnɛya\n34U ye baa tigɛ ka se Zenezarɛti mara la. 35O yɔrɔ mɔgɔw ye Yezu lɔn minkɛ, u ye mɔgɔw ci ka taga yɔrɔ bɛɛ la, k'a fɔ ko Yezu nana. U y'u ka banabagatɔw bɛɛ ta ka na n'u ye a fɛ. 36U ye Yezu daali ko a ka sɔn u be maga a ka fani dakun dama na. Minw bɛɛ magara o la, olu kɛnɛyara.


Kok 24 AKKDC08 - Balamu y'a ye ko a diyara Masaba ye ka - Bible Search\nKok 23 Kok 25\n1Balamu y'a ye ko a diyara Masaba ye ka Isirayɛlidenw ta ɲa. A ma lagwɛli kɛ tugu ka Ala ɲininga i n'a fɔ a tun y'a kɛ ka tɛmɛ cogo min na, nga a y'a ɲaa yɛlɛma ka sin kongokolon faan fɛ.i 2A y'a ɲaa kɔrɔta ka Isirayɛlidenw siginin ye, u tun sigira ka kɛɲɛ n'u bɛmaw kɔmɔgɔw ye. Ala ka Nii jigir'a kan. 3«A y'a ka kirayakuma fɔ ko:\nBewɔri dencɛ Balamu ka kirayakuma filɛ nin ye,\nale min be yeli kɛ kosɔbɛ,\nale ka kuma lo.\n4Ala be min fɔ, a b'o mɛn,\nSetigi be min yira a la, a b'o ye,\nn'a b'a bato tuma min na,\na b'a ɲaa yɛlɛ,\n5Yakuba kɔmɔgɔw, aw ka fanibuguw ka ɲi dɛ!\nIsirayɛlidenw, aw ka sigiyɔrɔw ka ɲi sa!\n6U yɛrɛkɛnin bɛ i ko kɔɔ min fara ka yɛrɛkɛ,\ni ko bada la nankɔw.\nU be i ko alowɛsiyiriw, Masaba ye minw tutu,\ni ko sɛdiriyiriw, jida la.\n7U ka jibɔyɔrɔw fanin be,\nu ka sumanw bena jii sɔrɔ kosɔbɛ.\nU ka masacɛ bena tɛmɛ Agagi kan,\nu ka masaya bena barika sɔrɔ.\n8Ala y'u bɔ Ezipiti jamana la,\nu fanga be i ko kongomisi ta.\nSiya minw be wili u kama, u be olu halaki,\nu b'u kolow karikari,\nu b'u sɔgɔ n'u ka biɲɛw ye.\n9- U be sonsori, ka la i ko jara,\nu be sonsori, ka la i ko waraba.\nJɔn be se k'u wili?\nIsirayɛlidenw, mɔgɔ minw be duba kɛ aw ye,\nAla ka olu ta ɲa.\nMinw b'aw danga,\nAla ka olu ta cɛn.»\n10O tuma na, Balaki dimina Balamu kɔrɔ kosɔbɛ. A y'a tigɛ gosi ɲɔgɔn na k'a fɔ a ye ko: «Ne y'i wele ko i ka na ne juguw danga le. E do ye duba kɛ u ye fɔɔ siɲɛ saba. 11Wili ka taga i ka soo sisan! Ne tun ko n bena i boɲa fɔɔ ka ɲa, nga Masaba y'i bali k'o boɲa sɔrɔ.»\nIsirayɛlidenw ka koo nataw\n12Balamu ye Balaki jaabi ko: «Ne tun m'o le fɔ i ka cidenw ye wa? 13Ko hali ni Balaki y'a ka soo fa warigwɛ ni sanu na k'o bɛɛ di ne ma, ne te se ka foyi kɛ n yɛrɛ ma ka tɛmɛ Masaba ka kuma kan, a kɛra koɲuman ye wo, walima kojugu. Masaba mana min fɔ, ne bena o le fɔ. 14Ayiwa, sisan ne be segi ka taga n ka mɔgɔw fɛ. Nga mɔgɔ nunu bena min kɛ i ka mɔgɔw la sini, ne b'a fɛ k'i lasɔmi o la fɔlɔ.» 15Balamu y'a ka kirayakuma fɔ ko:\n«Bewɔri dencɛ Balamu ka kirayakuma filɛ nin ye,\nale min be yeli kɛ kosɔbɛ, ale ka kuma lo.\n16Ala be min fɔ, a b'o mɛn.\nA be lɔnniya sɔrɔ ka bɔ Fɛɛn bɛɛ kuntigi fɛ.\nSetigi be min yira a la, a b'o ye.\nN'a b'a bato tuma min na, a b'a ɲaa yɛlɛ.\n17Koo min bena kɛ, ne y'o ye,\nnga sisan koo tɛ.\nNe ɲaa b'a la, nga a yɔrɔ ka jan.\nLolo dɔ be bɔra Yakuba kɔmɔgɔw cɛma,\nmasa dɔ be wilila Isirayɛlidenw cɛma.\nA bena mowabuw gosi u kuun na,\na bena Sɛti kɔmɔgɔw bɛɛ kuun ci.\n18A bena Edɔmu mara minɛ,\na ben'a juguw ka jamana, *Seyiri minɛ.\nNga Isirayɛlidenw bena barika sɔrɔ.\n19Kuntigi dɔ bena bɔ Yakuba la.\nDugumɔgɔ minw tora, a bena olu halaki.»\nIsirayɛlidenw juguw nagasiko\n20Balamu ye amalɛkiw ye tugu ka sɔrɔ k'a ka kirayakuma fɔ ko:\n«Amalɛkiw tun be siya tɔw bɛɛ ɲafɛ,\nnga a laban na, u bena halaki.»\n21Balamu ye keniw ye k'a ka kirayakuma fɔ ko:\n«Aw sigiyɔrɔ sutaranin lo,\nkɔnɔ ɲaga lo, farakuru kan.\n22O bɛɛ n'a ta, aw ka sigiyɔrɔw bena jɛni,\nAsirikaw bena aw minɛ ka taga aw bila jɔnya la.»\n23Balamu y'a ka kirayakuma fɔ ko:\n«Aa! Jɔn be se ka balo ni Ala y'a ta kɛ?\n24Kurunbaw bena na ka bɔ Kitimu jamana na,j\nu bena se Asirikaw ni Ebɛri kɔmɔgɔw kɔrɔ,k\nnga olu yɛrɛw bena nagasi.»\n25O kɔ, Balamu wilila ka segi ka ta'a ka soo, Balaki fana tagara n'a ka sira ye.


Ɔrɔ 8 AKKDC08 - Sisan kɔni, mɔgɔ minw be ni Yezu Krista - Bible Search\nƆrɔ 7 Ɔrɔ 9\nHɛrɛ min be sɔrɔ Nii Senuman fɛ\n1Sisan kɔni, mɔgɔ minw be ni Yezu Krista ye, jalakiyɔrɔ si te olu la. 2Bari Nii Senuman min be hɛrɛ di Yezu Krista ka jɛnɲɔgɔnya barika la, ale ka see kɛra sababu ye ka ne hɔrɔnya ka bɔ hakɛko ni saya la. 3Sariya siginin tun te se ka koo min kɛ, farisogo ka barikatanya kosɔn, Ala y'o kɛ, a y'a yɛrɛ Dencɛ ci, ale nana wolo i n'a fɔ hakɛkɛla, ka kɛ saraka ye hakɛ sara kosɔn. A ye hakɛ ka baga faga, 4janko sariya be tilenninya min fɛ, an ka se k'ale kɛ, an minw te taama ka kɛɲɛ ni farisogo sago ye tugu, nga an be taama ka kɛɲɛ ni Nii Senuman sago ye. 5Tiɲɛ na, mɔgɔ min be taama ka kɛɲɛ ni farisogo sago ye, o tigi ka miiriya be to o le kan, nga min be taama ka kɛɲɛ ni Nii Senuman sago ye, o tigi ka miiriya be to Ala ka koo le kan. 6Ka sɔn farisogo ka koo ma, o laban ye saya ye, nga ka sɔn Nii Senuman ta ma, o ye balo ni hɛrɛ ye. 7Adamadenw ka nigɛjuguw sera mɔgɔ minw kɔrɔ, u ye Ala juguw ye. U te sɔn Ala ka sariya ma, u fana te se k'o kɛ. 8Bari ka mɔgɔ to a yɛrɛ bolo, a koo te se ka diya Ala ye. 9Aw kɔni, aw t'aw yɛrɛ sago kɛ tugu, aw be Nii Senuman sago le kɛ, bari Ala ka Nii be aw fɛ. Ni Krista ka Nii te mɔgɔ min fɛ, o tigi te Krista ta ye. 10Aw farisogo bilanin be saya ye hakɛ sababu la, nga ni Krista b'aw dusu la, Nii Senuman b'a kɛ aw be balo bari Ala y'aw jati mɔgɔtilenninw ye. 11- Ala min ye Yezu Krista kunun a sanin kɔ, n'ale ka Nii b'aw la, ale kelen le bena nii don aw farisogo tolita la, a ka Nii Senuman barika la ale min b'aw la.\n12O la n balimaw, an ka kan ka fɛɛn min kɛ, o te farisogo ka baara ye. 13Bari n'aw be taama ka kɛɲɛ ni farisogo sago ye, aw bena sa, nga n'aw y'aw jogo yɛlɛma pepewu Nii Senuman barika la, aw bena balo.a 14Mɔgɔ minw be taama ka kɛɲɛ ni Ala ka Nii sago ye, olu ye Ala deenw ye. 15- Aw ye Nii min sɔrɔ, ale t'aw bila jɔnya ni siranya la, Nii Senuman lo. Ale lo barika la aw kɛra Ala ka deenw ye, ani ale barika la an b'a fɔ Ala ye ko Baba, an Faa. 16O Nii Senuman nin b'a yira an na ko an kɛra Ala deenw ye. 17- N'an kɛra Ala deenw ye, an bena niyɔrɔ fana sɔrɔ Ala fɛ, an ni Krista bena o sɔrɔ ɲɔgɔn fɛ, bari n'an y'a ka tɔɔrɔ ɲɔgɔn sɔrɔ, an fana ben'a ka boɲa ɲɔgɔn sɔrɔ.\n18Ne ka miiri la, boɲa min bena la an kan sini, o te se ka suma ni bii tɔɔrɔ ye. 19Bari Ala bena boɲa la a ka deenw kan loon min na, diɲɛ kɔrɔtɔnin be k'o loon makɔnɔ. 20- Diɲɛ kɛra fuu ye, o te a yɛrɛ sago ye, nga a Danbaga sago lo. O bɛɛ n'a ta, jigi layɔrɔ be yen. 21Ala ben'a bɔ cɛnni bolo, k'a niin don a ka deenw ka yɛrɛsɔrɔ n'u ka boɲa na. 22An y'a lɔn ko halibi diɲɛ bɛɛ be ŋunanna i n'a fɔ muso min be jigira. 23- Diɲɛ dama tɛ, nga Ala y'an minw sɔn ni Nii Senuman ye min ye a ka difɛn fɔlɔ ye, an fana kɔnɔ gwannin lo k'an ka kunmabɔli kɔnɔ ka kɛ Ala ka deenw ye. 24Bari an kisira, nga o ye jigiko ye. N'an ɲaa lara fɛɛn kan ka sɔrɔ k'an jigi la o kan, o te jigi ye. E ɲaa be fɛɛn na ka ban, e ben'a fɔ k'o ye jigiko ye cogo di? 25Nga an ɲaa ma la fɛɛn min kan fɔlɔ, n'an y'an jigi la o kan, an bena jija k'o fɛɛn nin makɔnɔ.\n26O cogo la fana, Nii Senuman b'an dɛmɛ an ka dɛsɛyɔrɔw la, bari an te daalili cogo lɔn, nga Nii Senuman yɛrɛ le be daalili kɛ an nɔɔ na ni ŋunankan ye min te se ka fɔ. 27Ala min be adamaden dusulako lɔn, ale b'a lɔn Nii Senuman be fɛɛn min fɛ, bari Nii Senuman be daalili kɛ Ala ka mɔgɔw ye ka kɛɲɛ ni Ala sago ye.\n28An y'a lɔn ko Ala be baara kɛ ni fɛɛn bɛɛ ye a kanubagaw ka makoɲa kama, a y'o minw wele ka kɛɲɛ n'a ka koo latigɛnin ye. 29Ala kɔnna ka mɔgɔ minw woloma kabini fɔlɔfɔlɔ, a kɔnna k'a latigɛ fana k'olu cogo ka kɛ i n'a fɔ a Dencɛ ta, janko a Dencɛ nin ka kɛ mɔgɔ caaman kɔrɔ ye. 30A kɔnna ka minw ka koo latigɛ, a ye olu wele, a ye minw wele, a ye olu jati mɔgɔtilenninw ye, a ye minw jati mɔgɔtilenninw ye, a ye boɲa la olu kan.\nAla ka kanuya ka bon\n31An be mun fɔ tugu? Ni Ala b'an fɛ, jɔn be wili an kama tugu? 32Ale min ma ban k'a yɛrɛ Dencɛ di ka sa an bɛɛ kosɔn, a be kɛ cogo di n'a tena fɛɛn bɛɛ di an ma ka fara a Dencɛ kan? 33Ala ye mɔgɔ minw woloma, jɔn bena se ka olu jalaki? Ala yɛrɛ le y'u jati mɔgɔtilenninw ye. 34Jɔn bena u jalaki? Bari Yezu Krista sara, o dama tɛ fana, a kununna, a siginin be Ala kinibolo fɛ, ka to ka Ala daali an ye. 35Mun le be se k'an faran ka bɔ Krista ka kanuya la? Sigɛn, walima hakiliɲagami? Tɔɔrɔ, walima kɔngɔ? Dɛsɛ, walima farati? Walima n'u b'an faga wa? 36- Ka kɛɲɛ ni Ala ka kuma ye, a ko:\n«E kosɔn, u be tile k'an faga,\nu b'an jati i ko saga fagataw.»\n37Nga o bɛɛ n'a ta, an kɛra sesɔrɔlaw ye kosɔbɛ, Krista barika la, ale min y'an kanu. 38Bari ne jigi b'a la ko hali saya yɛrɛ, walima sijan, walima mɛlɛkɛw, walima jinaw, walima fɛɛn minw be diɲɛ na bii, walima minw bena kɛ yen sini, walima setigiw, 39hali fangatigi minw be sanfɛ, walima minw be dugukolo jukɔrɔ, walima danfɛn wɛrɛw, fɛɛn si te yen min be se k'an faran ka bɔ Ala ka kanuya la min yirala an Matigi Yezu Krista sababu la.


Luke 14 AAINT - Baiyarir ana veya ta, Pharisee hai - Bible Search\nJesu Orot Sawuwin Iyawas\n1Baiyarir ana veya ta, Pharisee hai ukwarin ana baremaim Jesu bay aamih na, baise sabuw nati’imaim hima’ama i Jesu hibimtitiy. 2Naatu nati’imaim orot ta an uman hikurut ma’am yawas isan na Jesu nanamaim tit. 3+ Baise Jesu Pharisee naatu ofafar so’ob wairafih ibatiyih, “Baiyarir ana veya’amaim ata ofafar ebibasit boro orot babin taniyawas ai en?” 4Baise men tur ta hio. Basit Jesu orot bai iyawas naatu iu ana ubar in.\n5+ Imaibo ibatiyih, “O orot ta natu o a bobaituw+ Baiyarir ana veya hub tare’er na’at boro itihamiy ta’in tamorob, o boro mata takabiy itarowen ra’ah tayen?” 6Sabuw baiyafutinamih hikasiy hima kwanekwan.\nYara’iyen Naatu Merarayow\n7Nanawan sabuw afa bay aa ana efanamaim efan gewasih hirurubinen Jesu itih, basit oroubonamaim sabuw iuwih eo, 8+ “Orot ta, tabin ana hiyuw isan a kob nan na’uwi inanan men inayen efan gewasinamaim inamare’emih, anayabin orot gagamin ta auman ana kob hinan boro enan. 9Imih orot hiyuw matuwan airi a kob na uwi kwanan boro nayen na’uwi, ‘Aro o kumisir haw kure, tura eyen iti’imaim emare,’ o boro biya’ohow auman inamisir haw inare. 10Imih a kob hinan hina’uwi inanan, haw inamare, saise orot hiyuw matuwan a kob nan boro na’uwi, ‘Au begon kuyen seb ir yan kumare,’ o boro yasisir auman ina misir seb inayen efan gewasin inab nanawan afa bairi ir yan kwanama. 11+ Anayabin orot yait taiyuwin i’itin ra’ah, God boro nab haw nayare, baise orot yait taiyuwin i’itin furuw God boro nayara’ah orot gagamin namatar.”\n12Imaibo Jesu bar matuwan hairi bay aamih iu nan isan eo, “Auyit o rabirab ana bay inabitab, men o a of, tait bairi a rara ta’imon, taituwa o isusu’ubih, naatu a’ofonah guguw wairafih ina’uwih hinan bairi kwana’aamih. Anayabin o nati na’atube inasinaf, i boro a bay wan hitab hinit inaa. 13Baise hiyuw inabowabow ana veya, yababan wairafih, ah umah kurut, ah umah duboh, matah fim, ina’uwih hinan bairi bay kwanaa, 14+ saise God boro baigegewasin nit. Anayabin sabuw nati boro men a hiyuw wan hinay hinit, baise sabuw gewasih morobone hinamimisir ana veya’amaim, abisa isisinaf isan God boro imaim a wayow nit.”\nHiyuw Gagamin Ana Oroubon\n15+ Orot ta nati bay ana gemamaim hairi hima’am iti tur nowar, basit Jesu isan eo, “Orot yait God ana aiwobomaim hiyuw isan namamare boro yasisir gagamin maiyow nab.”\n16Baise Jesu oroubonamaim orot iu, “Veya ta orot ana hiyuw bogaigiwas, naatu sabuw maumurih na’in hai kob in. 17Naatu hiyuw aanin isan ana veya natit, tur iyafar ana ofonah isah eo, ‘Kwanan hiyuw tanaa, sawar etei ai moyab sawar.’\n18Baise etei hikwahir tur ta ta hibow hitit, orot ta eo, ‘Ayu au me boubun atubun ananutitiyimih anan, a tur ao’owen men karam boro anan.’ 19Orot ta eo, ‘Ayu au cow baubuh etei ten atobon, imih baimanamen isan anan, a tur ao’owen men karam boro anan.’\n20+ Naatu orot ta eo, ‘Ayu i boubun atabin, imih men karam boro aawau anihamiy nama airit tanan.’\n21Akir wairafin matabir maiye na orot gagamin ana tur eowen. Bar matuwan yan so’ar ana akir wairafin iu, ‘Saife kutit kwen ef gagamih yahimaim naatu bar merar hai ef yahimaim sabuw kakafih, yababan wairafih, ah umah kurut, ah umah murubih, matan fim initeten inan hiyuw tanaa.’\n22Naatu akir wairafin eo, Regah, io na’atube i asinaf, baise bar awan i men karatan.’\n23Imaibo orot ana akir wairafin iu, ‘Kutit kwen bar merar hai ef gagamih yahimaim, naatu ef gidigidih rewahimaim, sabuw iyab nati’imaim ina’i’itih inabuwih kwanan, saise au bar awan nakaratan.’ 24A tur ao’owen sabuw iyab wan hai kob anan i men hikok imih boro men yait ta au hiyuw nakatubunimih!”\nA Not Inabobaifufun Jesu Ini’ufunun\n25Ana veya ta sabuw rau’ay gagamin na’in Jesu hi’ufunun bairi hinan tatabir iuwih eo, 26+ “Orot yait ayu ebi’ufnunu, baise hinah, tamah, aawan natunatun, taitin, ruburubun isah ebiyabow naatu i taiyuwin auman ana yawas isan ebiyabow, nati orot i men karam boro ayu ni’ufnunu. 27Orot yait ana onaf na’abar ayu ananamaim ni’ufnunu airi ananan i ayu au bai’ufununayan.\n28Orot ta ana bar wowabinamih boro men asir nawowab kwaniyimih, baise wan i boro namare ana bar ayubin nayakitifuw, ana baiyan boro bai’ab naatu ana kabay karam boro iti bar nawowab nisawar ai en. 29Anayabin ana kabay men nakakaram na’at boro tafah nararauwen ufunamaim wowabina’e nabat, naatu sabuw afa tafawat hinabatabat hina’itin boro hini’iyab hinamarib, 30hinao, ‘Iti orot bar wowabinamihibe busuruf tafawat rauwen naatu ihamiy ebatabat.’\n31Itinin tabo iti, aiwob orot ta ana baiyowayah etei 10,000 tabow, aiwob orot ta hairi baiyowamih tan, baise aiwob orot ta ana baiyowayah etei i 20,000 imih nati aiwob ta i boro tamare tama tanot, ‘Ayu karam boro nati aiwob orot airi aniyow?’ 32Naatu tanotanot men takakaram na’at, i boro ef yok tama tur tiyafar aiwob turan hairi hitao tufuw hita’afuw. 33Ef i nati ta’imon, orot yait nakok ayu bai’ufnunu’umih mat i ana sawar etei nakwahir nayaraiyen.\nRiy Naniyan En\n34Riy i gewasin, baise naniyan nabi’en boro hinisaroun, anayabin men karam boro hiniwa’an riy namatar maiye. 35Naatu me yan ub yen gewas isan hinayayare boro men ana gewasin ta namatar, imih boro hinisaroun. Imih o yait tain ema’am inarub tur iti inanowar gewas!”


File 1 AKKDC08 - Ne Pɔli min kɛra kasoden ye Yezu - Bible Search\nFile int Ebu int\nPɔli be Filemɔn fo\n1Ne Pɔli min kɛra kasoden ye Yezu Krista ka baara kosɔn, ne, ani an balimacɛ Timote, be bataki nin ci an tericɛɲuman, n'an baarakɛɲɔgɔn Filemɔn ma, 2- ani an balimamuso Afiya ma, ni Arisipi min b'an dɛmɛ kɛlɛ la Ala ye. 3An Faa Ala ni an Matigi Yezu Krista ka nɛɛma ni hɛrɛ kɛ aw ye.\n4Ne ka Ala daali waatiw la ne be to ka barika la Ala ye i kosɔn 5bari, i be Krista kɔmɔgɔw kanu cogo min na, ani i lanin be Matigi Yezu la cogo min na, ne y'o mɛn. 6Ne be Ala daali janko balimaya min be an ni ɲɔgɔn cɛ Krista barika la, o ka se ka taga ɲa kosɔbɛ. An ka kan ka ɲumanya min bɛɛ kɛ Krista kosɔn, i k'o yira mɔgɔw la.a 7Ne balimacɛ, i ka kanuya ye ne nisɔn diya kosɔbɛ, ka jagwɛlɛya di ne ma, bari i ye Krista kɔmɔgɔw jigi tugu.\nOnezimu ka koo\n8Krista barika la, ne be se k'i karaba ka koo dɔ kɛ. 9Nga kanuya kosɔn, ne Pɔli b'i daali, ne min kɛra cɛkɔrɔba ye, ni kasoden ye, Yezu Krista ka baara kosɔn. 10- Ne b'i daali ne ka deen Onezimu ka koo la, ne ye min sɔrɔ Krista ye ka ne to kaso la. 11Waati tɛmɛnin, a tun te se k'i mako ɲa, nga sisan a be se k'i mako ɲa ani ka ne fana ta ɲa. 12Ne be kɔsegi k'a ci i ma, ale min kɛra i n'a fɔ ne yɛrɛ faan kelen. 13A tun ka di ne ye k'a to ne gɛrɛfɛ, a ka to ka ne dɛmɛ i nɔɔ na kaso la, ne be min kɔnɔ kibaru diman kosɔn. 14Nga ne t'a fɛ k'o kɛ n'i ma sɔn, waasa koɲuman nin kana kɛ i karabako ye, ne b'a fɛ i k'o kɛ ni dusudiya ye. 15N'a sɔrɔ Onezimu tun faranna i la yanni waati dɔɔni dɔrɔn waasa i ka se k'a sɔrɔ ka to n'a ye fɔɔ tuma bɛɛ. 16A te i n'a fɔ jɔɔn dama ye tugu, nga a tɛmɛna jɔɔn kan, balima lo min koo ka gwɛlɛ ne ma. A koo fana ka kan ka gwɛlɛya e ma ka tɛmɛ ne kan, adamadenya ani balimaya la Matigi barika la.\n17N'i be ne jati i balima ye Krista kosɔn, i k'a minɛ i n'a fɔ i be ne le minɛna. 18N'a ye koo dɔ kɛ i la min ma daga, walima n'a ka kan ka fɛɛn dɔ kɔsegi i ma, i b'o bɛɛ to ne kunna. 19Ne Pɔli yɛrɛ le be koo nin sɛbɛnna n yɛrɛ ma, ko ne bena juru nin sara, nga e k'a lɔn ko ne ka juru b'e fana na, o ye e yɛrɛ nii ye. 20O la, ne b'i daali sɔbɛ la ne balimacɛ, ko i ka ne wasa Matigi kosɔn koo nin na, i ka ne dusu diya i n'a fɔ i balima Krista barika la. 21Ne jigi b'a la ko i kɛra mɔgɔsɔbɛ ye. O la, ne be koo nin sɛbɛn k'a ci i ma, ka l'a la ko i bena o kɛ fɔɔ ka tɛmɛ ne ka fɔta kan.\n22Ani ka fara o kan, i ka jigiyɔrɔ dɔ labɛn ne ye, bari ne lanin b'a la ko aw ka Aladali barika la, ne bena sira sɔrɔ ka taga aw fɛ. 23- Epafarasi, min be kaso la ni ne ye Yezu Krista ka baara kosɔn, ale b'i fo. 24- Mariki b'i fo fana, ni Arisitaraki ani Demasi ni Luka, olu minw kɛra ne baarakɛɲɔgɔnw ye. 25An Matigi Yezu Krista ka nɛɛma kɛ aw ye.


Ebu 2 AKKDC08 - O le kosɔn, n'an t'a fɛ ka halaki sira - Bible Search\nEbu 1 Ebu 3\nI yɛrɛ kɔlɔsi\n1O le kosɔn, n'an t'a fɛ ka halaki sira kan, an ye tiɲɛkuma min mɛn, fɔɔ an k'o minɛ ni sɔbɛ ye. 2Mɛlɛkɛw tun ye kuma min fɔ, o jatira fɛnba ye. Minw tun m'o bato, tɔɔrɔ min tun ka kan n'u ye, o y'o sɔrɔ. 3Matigi kɔnna ka kisili min koo fɔ, n'o mɛnbagaw nana o gwɛya an ye, min ye koba ye, n'an m'o jati, an bena se ka kisi cogo di? 4Ala yɛrɛ y'a yira k'o mɔgɔ nunu ka kuma ye tiɲɛ ye taamasiɲɛw ni kabako sifa bɛɛ fɛ, ani seko dɔw fɛ a ye minw di mɔgɔw ma Nii Senuman barika la, ka kɛɲɛ n'a yɛrɛ sago ye.\nYezu ka majigi n'a ka kunkɔrɔta\n5An be sini min koo fɔra, Ala m'o kuntigiya di mɛlɛkɛw ma do. 6Nga a fɔra Ala ka kuma yɔrɔ dɔ la ko:\n«Mɔgɔ ye mun ye n'i b'i hakili to a la?\nAdamaden ye mun ye n'i b'i janto a la?\n7I y'a kɛ a lɔyɔrɔ ma se mɛlɛkɛw ta ma\nwaati kunkurunnin kɔnɔ.\nI ye nɔɔrɔ ni boɲa la a kan,\n8- i ye fɛɛn bɛɛ majigi a ye.»\nO kɔrɔ k'o fɛɛn te yen min t'a ka kuntigiya kɔrɔ. K'a sɔrɔ an b'a ye bii ko a ka kuntigiya ma se fɛɛnw bɛɛ ma fɔlɔ. 9An y'a kɔlɔsi k'a ye ko Ala ye Yezu majigi mɛlɛkɛw ye waati kunkurunnin kɔnɔ. A sɔnna ka tɔɔrɔ ka sa mɔgɔw bɛɛ kosɔn, Ala ka nɛɛma barika la. Sisan a ye kunkɔrɔta ni nɔɔrɔ sɔrɔ.\n10Ala min ye fɛɛn bɛɛ dan a yɛrɛ ye, a tun ka kan ka Kisibaga nakun dafa tɔɔrɔ barika la ka mɔgɔ caaman sama ka se a ka nɔɔrɔ yɔrɔ la. 11Yezu min be mɔgɔw saniya Ala ɲakɔrɔ, a te siga k'o mɔgɔsaniyaninw wele ko a badenw, bari u bɛɛ bɔra yɔrɔ kelen na. 12- O la, a tun y'a fɔ ko:\n«Ne bena i koo fɔ n balimaw ye,\nne bena i tanu jama cɛma.»\n«Ne bena n jigi la ale lo kan.»\nA y'a fɔ fana ko:\n«Ala ye deen minw di ne ma.»\n14O la, Yezu ye farisogo ta, ka na wolo i n'a fɔ mɔgɔ tɔw bari deen nunu ye adamadenw ye. A y'o kɛ janko a ka saya sababu la, a ka se ka Sutana ka koo nagasi min ye saya bɔyɔrɔ ye, 15ani minw tun kɛra i n'a fɔ jɔɔnw, saya ka ɲasiran kosɔn, a k'olu kunmabɔ. 16A ma kɛ ko a be mɛlɛkɛw dɛmɛna, a be Ibrayima kɔmɔgɔw le dɛmɛna. 17O kama, a tun ka kan ka kɛ a badenw bɔɲɔgɔnko ye koo bɛɛ la, janko a ka kɛ sarakalasebagaw kuntigiba kantigi ye min be makari mɔgɔw la, ka baara kɛ Ala ye, ani ka kɛ sababu ye mɔgɔw ka hakɛw ka yafa. 18Yezu yɛrɛ ye tɔɔrɔ ni kɔrɔbɔli sɔrɔ, o la, minw be kɔrɔbɔli la, a be se k'u dɛmɛ.